UNGA TIADA SEBARANG MAKNA UNTUK PELARIAN SYRIA

Perhimpunan Agung Pertubuhan Bangsa-Bangsa Bersatu (UNGA) Ke-74 yang berakhir minggu lalu tidak membawa sebarang makna kepada penderitaan dan kesengsaraan ditanggung mangsa konflik di Syria.

Ketegangan diplomatik antara Arab Saudi dengan Iran, kepungan dan sekatan tentera India ke atas penduduk Kashmir, kezaliman kerajaan Myanmar terhadap etnik Rohingya di Rakhine, perluasan penempatan haram penduduk Yahudi oleh rejim zionis di Tebing Barat dan perarakan aktivis alam sekitar bagi mendesak dunia menangani perubahan Iklim global telah menenggelamkan penderitaaan pelarian di Syria. Malang sungguh nasib mereka.

Sepanjang perhimpunan
bermula dari 24 September hingga 30 September lalu, tiada satupun negara Liga
Arab, Pertubuhan Kerjasama Negara Teluk (GCC) membangkitkan mengenai konflik
Syria yang meragut hampir 600,000 nyawa.

Ia berbeza
dengan isu Rohingya apabila negara anggota ASEAN iaitu Malaysia melalui Perdana
Menterinya, Tun Dr Mahathir Mohamad, telah membangkitkan isu berkenaan dengan
penuh ketegasan sehingga beliau melabel Myanmar sebagai kerajaan zalim.

Lebih lantang, Dr
Mahathir mengkritik tindakan badan dunia itu yang kini memasuki usia 75 tahun
sebagai gagal menyelesaikan krisis etnik yang menyebabkan jutaan mangsa menjadi
pelarian.

Dalam nada lebih
tegas Dr Mahathir menyelar peranan PBB yang disifatkan tidak berupaya untuk
menghentikan penindasan dan genosid yang berlaku.

Ketegasan sama
disuarakan terhadap dasar pendudukan regim zionis di kawasan tanah Arab yang
dikuasainya. Seperti ucapan-ucapan sebelumnya, Perdana Menteri yang berusia 94
tahun itu, tidak berganjak dari pendiriannya mengutuk keras perbuatan Israel.

Namun bagi mangsa konflik di Syria, tiada satupun saudara sebangsa dengan mereka yang tampil ke pentas untuk membawa serta membahaskan isu itu kecuali Turki, negara jiran yang kini memberikan perlindungan kepada lebih 3.7 juta pelarian Syria.

Namun ucapan
Presiden Recep Tayyip Erdogan lebih kepada penyelesaian “longgokan” rakyat
Syria di negaranya serta peluasan zon keselamatan di dalam wilayah Turki bagi
mengekang ancaman keselamatan di sempadan.

Ia sama sekali
tidak menyentuh mengenai nasib serangan senjata kimia, pembunuhan beramai-ramai
dan gencatan senjata di wilayah konflik itu.

Manakala Rusia,
yang juga sekutu Syria, menggunakan pentas perhimpunan agung kali ini untuk
terus berdrama bagi mencari penyelesaian politik.

Menteri Luarnya,
Sergey Lavrov berpendirian PBB perlu memainkan peranan penting sambil menuduh
dunia barat sebagai berat sebelah dalam isu kemanusiaan selain menghentam
wartawan dan media berkaitan.

Kenyataan itu
adalah wayang Moscow kerana pada 19 September lalu, ia menggunakan kuasa
vetonya untuk menghalang ketetapan PBB untuk melaksanakan gencatan senjata di
Idlib, Syria.

Di perhimpunan
yang sama, Menteri Luar Syria, Walid Muallem mendesak semua tentera asing
keluar dari wilayah utara negaranya bagi membolehkan pihak kerajaan melakukan tindakan
sewajarnya.

“Askar Amerika Syarikat dan Turki berada secara haram sebagai tentera asing di utara Syria. Mana-mana askar asing di wilayah kami tanpa kebenaran adalah penaklukan tentera dan perlu keluar dengan segera,” katanya dipetik agensi berita Al Jazeera.

Kenyataan beliau
langsung tidak menyentuh kehadiran tentera Rusia yang selama ini bersekongkol
melakukan serangan ke atas orang awam. Begitu juga dengan pasukan elit tentera
Iran.

Apa yang menjadi
persoalan, sekiranya kesemua kawasan berkenaan diserahkan kepada tentera rejim Bashar
al Assad, apa yang akan berlaku kepada orang awam yang berada di wilayah itu?
Apa jaminan hak mereka dilindungi dari menjadi mangsa kezaliman seterusnya.

Perkara itu
langsung tidak disentuh. Sama seperti perhimpunan agung sebelum ini,  dunia tahu konflik di Syria adalah perang
proksi di antara kuasa besar, namun kesengsaraan yang ditanggung rakyatnya
terus dilupakan.

Itu cerita
mangsa konflik di Syria. Belum lagi situasi di Yaman dan penindasan terhadap
umat Islam di tempat lain seperti penafian hak ke atas etnik muslim Uighur di
China. Maka OIC akan kekal sekadar “Oh I
See” yang hidup segan mati tidak mahu. –
Razali Awang (Media Syria Care)


‘90 PERATUS PRODUKSI MUSLIM YANG MINTA BUKA TUDUNG’

KUALA LUMPUR: Perkongsian pelakon, Mia Sara Nasuha Muhammad Ridhuan berhubung tindakan tidak bertanggungjawab produksi yang meminta beliau untuk membuka tudung menarik perhatian banyak pihak.

Ketika dijemput dalam program Analisis di TV AlHijrah pada Rabu lalu, Mia Sara memaklumkan perkara tersebut telah berlaku beberapa kali sejak beliau mula berhijab kira-kira lima tahun lalu.

Lebih mengejutkan, Mia Sara berkata permintaan untuk membuka tudung tersebut 90 peratus daripadanya datang daripada syarikat produksi Muslim.

“Sejujurnya, selama dekat lima tahun saya bertudung, 90 peratus orang yang suruh saya buka tudung adalah Muslim.

“Masa itu saya tersinggung. Awak (produksi) Muslim dan awak tahu bukan tidak tahu. Tapi tetap suruh macam itu juga. Bagi saya ia sangat tidak menghormati,” katanya dalam program bual bicara Analisis yang membincangkan topik Industri Seni, Tindas Pelakon Berhijab?.

Bagaimanapun Mia Sara berkata, perkongsiannya baru-baru ini berhubung isu membuka tudung merujuk kepada sebuah produksi bukan Islam dan beliau cuba positif bahawa pihak tersebut tidak mengetahui kesalahan untuk berbuat demikian.

Katanya lagi, isu membuka tudung tersebut juga sudah dipendamnya untuk tempoh yang lama dan menganggap perkongsiannya baru-baru ini satu rezeki apabila perkara tersebut diberi perhatian oleh ramai pihak.

“Saya rasa saya perlu pertahankan diri saya dan orang Islam yang lain. Sebab itu saya buat keputusan untuk bercakap tentang perkara ini.

“Saya tahu ramai lagi artis lain yang kena tetapi masih tidak bersuara tentang benda ini,” katanya.

Dalam pada itu Mia Sara memaklumkan, penghayatan sesuatu watak yang dibawa dalam lakonan terletak kepada kemahiran dan bakat pelakon dan bukan pada hijabnya.

Kenyataan Mia Sara itu turut disokong pelakon berpengalaman, Fauziah Nawi.

“Pada saya penghayatan watak itu tidak ada kena mengena dengan ada hijab atau tidak.

“Jangan menyalahkan hijab, kerja kita tidak ada kena mengena dengan hijab pun. Bagaimana kita hendak menghayati watak adalah dengan kita memahami teks yang diberikan kepada kita,” kata Fauziah yang dihubungi ketika program Analisis.

Sementara itu, Presiden Persatuan Seniman Malaysia (SENIMAN) Rozaidi Jamil atau Zed Zaidi berkata pemahaman terhadap isu hijab dalam kalangan produksi masih rendah dan pihaknya sedia bekerjasama dengan Jabatan Agama Islam Negeri untuk memberikan maklumat kepada mereka yang berkenaan.

“Kita bersedia untuk membantu memberi penjelasan kepada produksi-produksi terutamanya yang bukan Islam, bahawa pentingnya untuk mereka yang berhijab ini menjalankan aktiviti lakonan mereka dengan bebas dan tidak ada halangan untuk mereka memakai tudung tersebut,” katanya yang turut dihubungi melalui Skype ketika siaran langsung Analisis.

Anda yang terlepas untuk menyaksikan perbincangan tersebut boleh menonton kembali di Youtube Analisis TV AlHijrah. – AlHijrah Online


DAUD BAKAR POSITIF COVID-19

KUALA LUMPUR: Pengerusi Majlis Agama Islam Wilayah Persekutuan (MAIWP) Datuk Dr Mohd Daud Bakar disahkan positif COVID-19.

Perkara itu dikongsi Dr Mohd Daud dalam satu kenyataan pada malam Rabu.

“Inna Lillahi wa Inna Ilayhi Rajiun. Saya disahkan positif semalam. Sebentar tadi saya dijemput oleh ambulans menuju Hospital Sg Buluh.

“Ini satu proses yang biasa. Semua komunikasi dengan pihak Kementerian Kesihatan Malaysia (KKM) dan pemandu ambulans sejak tengahari tadi amat mesra dan profesional,” katanya.

Beliau yang juga Presiden Universiti Islam Antarabangsa Malaysia (UIAM) memohon doa orang ramai untuk dirinya, isteri serta anak bongsunya.

Menurut Dr Mohd Daud, isteri dan anaknya akan menjalani kuarantin di rumah.

“Semua yang berlaku sudah tertulis dalam tinta Ilahi. Kalau kita bersabar, ada dua pahala. Kalau tidak bersabar, hanya satu pahala (al-Aqidah al-Tahawiyyah). Lebih baik bersabar memburu dua pahala di atas kesakitan dan kemalangan.

“Perjuangan melawan pandemik belum selesai lagi. Jaga diri anda, keluarga anda dan komuniti anda,” katanya. — AlHijrah Online


KAD SIM, DATA INTERNET PERCUMA DIBERI KEPADA INDIVIDU DIKUARANTIN

KUALA LUMPUR: Individu baru pulang dari luar negara yang dikuarantin selama 14 hari di pusat kuarantin akan diberikan kad sim prabayar Celcom dengan data internet percuma.

Semalam, seramai 1,188 rakyat Malaysia dikuaratinkan di seluruh negara dengan 711 darinya dikuarantin sejurus mereka tiba di Lapangan Terbang Antarabangsa Kuala Lumpur (KLIA).

Menteri Kanan (Kluster Keselamatan) Datuk Seri Ismail Sabri Yaakob berkata syarikat telekomunikasi itu bersetuju berbuat demikian bagi membolehkan individu terbabit berhubung dengan keluarga sepanjang tempoh kuarantin.

“Pihak Celcom telah bersetuju menyediakan khidmat komunikasi internet melalui edaran kad sim prabayar kepada mereka yang dikuarantin secara percuma.

“Kemudahan 1G data untuk internet, whatsapp call dan skype serta 10G data untuk Facebook dan Instagram dapat memberikan kemudahan untuk mereka yang dikuarantin berhubung dengan keluarga mereka sepanjang tempoh kurantin 14 hari,” katanya pada sidang media Perintah Kawalan Pergerakan (PKP) yang disiarkan stesen televisyen tempatan, di sini hari ini.

Sejak 19 Mac lalu sejajar pelaksanaan Perintah Kawalan Pergerakan (PKP), seramai 4,933 individu dikuarantin di 90 pusat kuarantin di seluruh negara.

Kerajaan menguatkuasakan kuarantin mandatori 14 hari kepada mana-mana individu pulang atau masuk ke negara ini berkuatkuasa semalam bagi membendung penularan wabak COVID-19.

Pada sidang media sama, Ismail Sabri memaklumkan Polis Diraja Malaysia (PDRM) dan Angkatan Tentera Malaysia (ATM) membuat 731 sekatan jalan raya membabitkan pemeriksaan ke atas 426,764 kenderaan.

Katanya, pihak berkuasa turut menjalankan 26,202 pemeriksaan mengejut membabitkan 4,171 premis di seluruh negara.

Semalam, 413 individu ditahan kerana yang melakukan kesalahan tidak mematuhi PKP iaitu penurunan 21.18  peratus berbanding 524 individu ditahan sehari sebelumnya, kata menteri kanan kluster keselamatan itu.

Sehingga hari ini, seramai 380 individu direman dengan 33 dijamin dan 362 individu dituduh di mahkamah. – AlHijrah Online/ Syed Azwan Syed Ali


SHEIKH SUDAIS DILANTIK KETUA BADAN BEBAS HAL EHWAL AGAMA DUA KOTA SUCI BERTARAF MENTERI

MAKKAH: Kerajaan Arab Saudi pada Selasa mengumumkan perlantikan Sheikh Dr Abdul Rahman Al-Sudais sebagai Ketua Hal Ehwal Agama Masjidil Haram dan Masjid Nabawi bertaraf Menteri, lapor Agensi Berita Saudi (SPA).

Perkara itu diputuskan dalam mesyuarat Majlis Kabinet Saudi yang dipengerusikan oleh Penjaga Dua Masjid Suci, Raja Salman bin Abdulaziz Al Saud, di Istana Al-Salam di Jeddah, Arab Saudi.

Perlantikan Sudais disepakati selepas Majlis Kabinet bersetuju mengenai penubuhan ‘Presidensi Hal Ehwal Agama Masjidil Haram Dan Masjid Nabawi, iaitu sebuah badan bebas yang bernaung di bawah institusi DiRaja Saudi bagi menyelia urusan dan pengajaran agama di dua Kota Suci umat Islam itu.

Selain itu, majlis Kabinet juga memutuskan untuk mengubah nama Jabatan Tertinggi bagi Hal Ehwal Masjidil Haram dan Masjid Nabawi kepada Badan Am bagi Urusan Masjidil Haram dan Masjid Nabawi.

Majlis Kabinet turut sepakat menamakan Dr. Tawfiq Fawzan Al-Rabiah, yang juga Menteri Haji dan Umrah, sebagai Pengerusi badan am baharu itu.

Fungsi badan ini akan tertumpu kepada menguruskan perkhidmatan, operasi, penyelenggaraan dan pembangunan di kedua-dua masjid.

Lembaga pengarah dan anggota pertubuhan itu akan dilantik menerusi titah diraja. –AlHijrah Online


LELAKI DITEMUKAN LEMAS, TERJUN SUNGAI ELAK DIBERKAS POLIS

KUALA SELANGOR: Seorang lelaki ditemukan lemas sementara seorang lagi masih hilang selepas kedua-duanya terjun ke dalam sungai semasa melarikan diri dari serbuan polis, di Jalan Muara 20, Taman Muara Esbee, di sini pagi tadi.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata, mangsa warga tempatan berusia 31 tahun itu ditemui terapung oleh nelayan kira-kira satu kilometer dari Pusat Kawalan Bomba (PKB) pada jam 7.52 pagi.

“Mayat mangsa yang ditemui telah diserahkan kepada pihak polis untuk tindakan lanjut.

“Gerakan mencari diteruskan oleh pihak bomba terhadap seorang lagi rakan mangsa yang dipercayai lemas,” katanya.

Norazam berkata pihaknya menerima panggilan kecemasan berhubung kejadian pada jam 8.43 malam tadi.

Sepasukan 15 anggota termasuk Pasukan Penyelamat Di Air (PPDA) bersama jentera dari Balai Bomba dan Penyelamat (BBP) Kuala Selangor telah dikejarkan ke lokasi kejadian.–AlHijrah Online


FESTIVAL MADAD 2023: MAKANAN THAI, MADAD BERSELAWAT ANTARA TARIKAN BUAT PENGUNJUNG

SUNGAI PETANI: Festival Murtadha Dakwah Centre (MADAD) atau Festival MADAD 2023 membuka tirainya pada Khamis dengan sambutan luar biasa penduduk setempat dan dari seluruh pelusuk tanah air.

Antara yang menjadi tarikan utama adalah hidangan masakan Thailand yang dijamu khusus buat pengunjung menerusi Thai-Malay Food Festival yang dianjurkan.

Menurut Pengarah Urusan MADAD, Mohammad Yaakub Yusra Mohd Yusof, sepanjang 10 hari Festival MADAD berlangsung, Thai-Malay Food Festival akan menawarkan pelbagai makanan kepada pengunjung seawal jam 10 pagi hingga 12 tengah malam.

“Sejumlah 30 vendor makanan menyediakan pelbagai hidangan Thai sebagai tarikan yang unik buat pengunjung yang hadir ke Festival MADAD ini,” jelas Mohammad Yaakub Yusra.

Jelas Mohammad Yaakub Yusra, selain festival makanan, banyak aktiviti bermanfaat lain turut disediakan buat mereka yang hadir, dan ia akan berlangsung sehingga Sabtu minggu hadapan.

“Kita ada kuda, aktiviti memanah, malah di dalam kawasan masjid juga ada hotel untuk pengunjung berehat. Peminat kucing juga boleh tengok rumah kucing dan melihat pelbagai baka kucing yang dibela di sini.”

Sementara itu, pengunjung Festival MADAD, Nazrin Ghazali yang ditemui Alhijrah Online nyata gembira dengan penganjuran acara kali ini, lebih-lebih lagi dengan pelbagai aktiviti yang disediakan.

“Saya nak ke rumah ibu saudara di Merbok, tetapi terlihat ada festival yang berlangsung, jadi saya singgah sekejap. Saya tahu MADAD ini tempat yang bagus, sesiapa pun boleh datang, untuk makan, untuk buat macam-macam aktiviti, semua orang boleh singgah ke sini,” jelas Nazrin.

Bagi peniaga, Norhafizah Ismail pula, peluang yang diberikan oleh MADAD ini merupakan satu platform yang terbaik dalam usaha memperkenal dan memperluaskan perniagaan mereka.

“Sangat baguslah, harap tahun depan atau pada bila-bila masa boleh panggil kami ke sini lagi untuk berniaga. Program macam ini wajar diteruskan,” kongsi Norhafizah kepada Alhijrah Online.

Festival MADAD yang bermula 16 November dan berakhir pada 25 November ini akan turut dimeriahkan dengan pelbagai program ilmiah bersama tokoh-tokoh ilmuan, serta ikon-ikon kemanusiaan yang didatangkan khas untuk berkongsi ilmu dan pengalaman masing-masing kepada pengunjung.

Turut berlangsung malam semalam adalah acara MADAD Berselawat.

Manakala itu, Kuliah Dhuha: Bidadari Dambaan Suami, Kuliah Maghrib: Haruman Syurga Di Palestina, ‘Parenting Talk’, MADAD Ritma Jiwa dan ‘Lepak Geng Utaqha’ turut mewarnai Festival MADAD kali ini.

Turut diadakan, Majlis Taalim dan rawatan syifa untuk pengunjung. –Alhijrah Online


BAU BUSUK BONGKAR KEMATIAN WARGA EMAS DI MUAR

JOHOR BAHRU: Bau busuk di hadapan rumah membawa kepada penemuan mayat lelaki warga emas yang tinggal bersendirian di Jalan Perdana 2, Taman Perdana, dekat Muar, malam tadi.

Ketua Polis Daerah Muar ACP Raiz Mukhliz Azman Aziz berkata warga tempatan berusia 75 tahun itu tidak dapat dihubungi oleh anak saudaranya sebelum bertindak pergi ke rumah mangsa untuk memeriksa kira-kira 10.47 malam.

“Pihak polis menerima maklumat daripada anak saudara mangsa yang telah pergi ke rumah tersebut dan memberitahu menghidu bau busuk di hadapan rumah bapa saudaranya itu.”

“Mangsa bagaimanapun telah dijumpai terbaring di atas katil, dipercayai telah lama meninggal dunia di ruang tamu rumah tersebut,” katanya dalam satu kenyataan hari ini.

Beliau berkata kematian lelaki itu kemudian disahkan oleh pasukan perubatan daripada Hospital Pakar Sultanah Fatimah, Muar yang turut berada di lokasi kejadian.

Raiz Mukhliz berkata hasil pemeriksaan mendapati tiada sebarang kesan atau tanda perbuatan jenayah di tubuh badan mangsa dan hasil semakan rekod perubatan di hospital mendapati mangsa pernah menerima rawatan pada 11 Dis tahun lepas kerana kekurangan darah.

Beliau berkata mangsa juga menghidap penyakit prostat dan telah mendapatkan suntikan COVID-19, sekali gus menjelaskan kes disiasat sebagai mati mengejut.

Sementara itu, Komander Operasi Balai Bomba dan Penyelamat Muar Pegawai Bomba Kanan II Mohd Azhar Khalil menerusi kenyataan berasingan berkata pihaknya turut ke lokasi kejadian bagi membuka pintu rumah mangsa yang terkunci dengan bertindak memotong mangga.–AlHijrah Online


AGONG, PERMAISURI RAI HAKIM DAN PESERTA MTHQA KE-62 PADA MAJLIS SANTAPAN MINUM PETANG

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan berangkat ke majlis santapan minum petang bagi meraikan jemaah hakim dan peserta Majlis Tilawah dan Menghafaz Al-Quran Peringkat Antarabangsa (MTHQA) ke-62 1444 Hijrah/2022 Masihi.

Raja Permaisuri Agong Tunku Hajah Azizah Aminah Maimunah Iskandariah turut berkenan berangkat ke majlis santapan yang diadakan di Dewan Santapan Utama, Istana Negara di sini.

Kira-Kira 200 tetamu jemputan dari beberapa negara antaranya Afrika Selatan, Belgium, Iran, Maldives, Brunei dan Thailand menghadiri majlis itu.

Hadir sama Menteri di Jabatan Perdana Menteri (Hal Ehwal Agama) Datuk Idris Ahmad dan Ketua Polis Negara Tan Sri Acryl Sani Abdullah Sani.

Seri Paduka berdua turut berkenan bergambar bersama hakim dan peserta MTHQA ke-62.

Pada majlis itu, para tetamu disajikan dengan klip video bacaan al-Quran dan persembahan kumpulan nasyid tempatan iaitu Awla.

Sebelum majlis berakhir, Seri Paduka berdua berkenan mengurniakan cenderamata kepada jemaah hakim MTHQA ke-62 sebagai tanda kenang-kenangan.

MTHQA ke-62, yang berlangsung di Pusat Konvensyen Kuala Lumpur dari 19 hingga 24 Okt, melibatkan penyertaan 36 individu bagi kategori tilawah dari 28 negara termasuk Malaysia.

MTHQA ke-62 diadakan secara fizikal dan turut disiarkan secara langsung di saluran RTM TV1 serta media sosial rasmi Jabatan Kemajuan Islam Malaysia bermula 8.30 hingga 11 malam.

Malaysia merupakan tuan rumah bagi penganjuran MTHQA setiap tahun dan pernah menerima pengiktirafan bagi kategori Penganjuran Program Al-Quran Terbaik 2016 dari Kuwait International Prize of Holy Quran.

Al-Sultan Abdullah dan Tunku Azizah dijangka berangkat ke Majlis Perasmian Penutupan dan Penyampaian Hadiah MTHQA ke-62 malam esok. –AlHijrah Online


MALAYSIA NEGARA PERTAMA TERIMA PERMIT OPERASI HOSPITAL MUSIM HAJI 2022

MAKKAH: Malaysia berjaya memperoleh pengiktirafan dan menjadi negara pertama yang mendapat permit untuk hospital beroperasi bagi musim haji 1443 Hijrah, kata Ketua Rombongan Haji Datuk Seri Syed Saleh Syed Abdul Rahman.

Menurutnya berbanding negara lain, kecekapan Malaysia sentiasa diperakui Kementerian Kesihatan Arab Saudi dan mereka sedia maklum bahawa petugas Lembaga Tabung Haji (TH) akan mematuhi peraturan dan syarat yang telah ditetapkan.

“Satu majlis serahan untuk permit yang dikeluarkan ini telah diadakan oleh Kementerian Kesihatan Arab Saudi pada minggu lalu dan ia telah dihadiri oleh wakil Kementerian Kesihatan Malaysia (KKM).

Ini menunjukkan komitmen dan susun atur kerja yang cekap daripada KKM serta petugas perubatan TH. Ini juga menunjukkan bahawa TH dan KKM menitikberatkan persiapan menjaga kesihatan jemaah haji di Tanah Suci,” katanya.

Beliau berkata demikian ketika ditemui pemberita di bangunan Abraj Al Janadriyah yang menempatkan ibu pejabat TH dan jemaah haji Malaysia.

Selain itu, Syed Saleh berkata kejayaan itu juga adalah sebagai bukti pasukan perubatan TH sentiasa membuat kerja secara tersusun dan komited dalam memberi perkhidmatan terbaik.

“Pencapaian yang agak membangggakan kerana kita yang pertama, ia bukti pasukan perubatan kita buat kerja tersusun dan komited hingga memenuhi syarat termasuk bangunan, peralatan, sistem pembuangan sisa-sisa dan jumlah kakitangan.

“Itu syarat-syarat yang dikenakan Arab Saudi dan ini menunjukkan keyakinan Arab Saudi terhadap Malaysia apabila membuat sesuatu semuanya akan ikut peraturan, terbaik dan semua gerak kerja yang sistematik,” katanya.

Selain itu, Syed Saleh turut menasihatkan jemaah agar tidak memaksa diri melakukan aktiviti yang boleh menjejaskan kesihatan apatah lagi menjelang Hari Wukuf, tidak lama lagi.

Cuaca terlampau panas dan kering hingga mencecah suhu 50 darjah Celcius memudahkan jemaah haji dijangkiti penyakit.

“Saya mahu menasihatkan jemaah supaya sentiasa memakai pelitup muka terutama di dalam Masjidil Haram dan Masjid Nabawi. Jemaah haji juga perlu teliti barangan makanan yang dibeli…pastikan bersih dan basuh dulu buah-buahan sebelum makan.

Dalam keadaan yang panas ini, kita harus jaga diri supaya tidak terdedah kepada cuaca yang terlalu panas dan sentiasa meminum air secukupnya untuk elak pelbagai penyakit termasuk strok haba,” katanya. – AlHijrah Online


BANJIR KILAT JOHOR BAHRU: 14 KANAK-KANAK, LIMA GURU DISELAMATKAN

JOHOR BAHRU: Tindakan pantas pasukan Jabatan Bomba dan Penyelamat Malaysia (JBPM) Johor berjaya menyelamatkan kesemua 14 kanak-kanak dan lima guru di Tadika Umiku Sayang, Kampung Mohd Amin di sini susulan banjir kilat yang melanda bandar raya ini, pagi ini.

Pegawai Bomba Kanan II Nazarudin Yusof berkata tujuh anggota dari Balai Bomba dan Penyelamat Larkin bersama sebuah jentera bergegas ke lokasi selepas Pusat Gerakan Operasi negeri menerima panggilan kecemasan pada 9.30 pagi tadi.

“Setibanya Pasukan Keluaran Operasi (PKO) di tempat kejadian, PKO bertindak menjalankan operasi penyelamatan dan memindahkan mangsa yang terperangkap dalam banjir ke kawasan selamat iaitu di sebuah restoran makanan segera McDonald’s Nong Chik terletak kira-kira 550 meter dari lokasi kejadian,” katanya dalam kenyataan hari ini.

Operasi berkenaan ditamatkan kira-kira 10.45 pagi.

Sementara itu, Ketua Pegawai Eksekutif (CEO) Ihsan Johor Farah Faridah Baptist berkata pihaknya turun padang membantu menyelamatkan kanak-kanak terperangkap berusia antara dua hingga enam tahun itu sebelum ditumpangkan di tadika sama di cawangan Larkin.

“Ketika kejadian, kita menghantar peralatan dan pengangkutan bagi membantu membawa keluar kanak-kanak dan guru terjejas. Air naik di tadika itu sehingga paras lutut. Kesemua mereka kini ditempatkan sementara di sebuah lagi tadika di Larkin,” katanya yang menerima laporan pada 9.50 pagi.

Sementara itu, Jawatankuasa Pengurusan Bencana Daerah (JPBD) dalam kenyataan berasingan memaklumkan sebanyak 10 kawasan di daerah ini dilaporkan terjejas akibat banjir kilat berikutan pertembungan hujan lebat bermula 6.30 pagi tadi dan fenomena air pasang.

Menurut JPBD, sehingga 12 tengah hari ini, kawasan terjejas adalah Batu 10, Skudai; Kampung Dato Sulaiman Menteri; Tabika Kemas, Skudai Kiri; Kampung Mohd Amin; Kampung Ubi; Kampung Tiram Duku; Kampung Peladang; Kampung Baru Muafakat; Kampung Pekajang dan Kampung Paya Mengkuang.

Bagaimanapun, JPBD menyatakan beberapa kawasan yang dinaiki air itu sudah surut dan pemantauan ke tempat kejadian dilakukan dari semasa ke semasa.

Tinjauan Bernama di Kampung Mohd Amin mendapati banjir kilat menyebabkan beberapa rumah penduduk dimasuki air sehingga paras buku lali, halaman rumah mereka pula di paras lutut, manakala jalan raya di hadapan rumah mereka dinaiki air hingga paras paha.

Dalam pada itu JPBD memaklumkan sebuah pusat pemindahan sementara (PPS) Sekolah Agama Seri Bengkal dibuka di daerah Batu Pahat bagi menempatkan 29 mangsa daripada 11 keluarga dari Kampung Seri Bengkal yang dibuka sejak 8 pagi tadi.

JPBD turut melaporkan terdapat kejadian ribut di daerah Pontian dan Muar.

Berdasarkan pemantauan dilakukan Angkatan Pertahanan Awam Malaysia (APM) Negeri Johor, Kampung Sungai Naga, Api-Api; Air Baloi dan Parit Haji Omar, Kayu Ara Pasong adalah tiga kawasan di Pontian yang terjejas akibat ribut, manakala bagi daerah Muar melibatkan Kampung Parit Jamil dan Sabah Awor.–AlHijrah Online


ELAK LAYARI LAMAN WEB PALSU THIJARI – TH

Sehubungan itu, TH dalam satu hantaran di Facebook hari ini menasihati pendeposit supaya tidak terpedaya dengan pelbagai taktik scammer dan hanya melayari alamat laman web yang betul.

“Pendeposit dinasihati untuk sentiasa peka dan berhati-hati dengan pautan yang mencurigakan,” menurut hantaran itu.

Laman web THiJARI merupakan platform dalam talian bagi perkhidmatan kepada para pendeposit untuk pelbagai urusan termasuk menyemak akaun, mencetak penyata akaun, pindahan wang dan perkhidmatan haji.–AlHijrah Online


AGONG ZAHIR RASA KECEWA DENGAN POLITIK SEMASA

KUALA LUMPUR: Istana Negara dalam kenyataan hari ini memaklumkan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa kecewa dengan perkembangan politik semasa dan baginda tidak mempunyai pilihan selain memperkenankan permintaan Perdana Menteri Datuk Seri Ismail Sabri Yaakob bagi memulangkan kembali mandat kepada rakyat untuk memilih kerajaan yang stabil.

Datuk Pengelola Bijaya Diraja Datuk Seri Ahmad Fadil Shamsuddin berkata, Al-Sultan Abdullah menzahirkan harapan agar Suruhanjaya Pilihan Raya (SPR) menjalankan Pilihan Raya Umum ke-15 (PRU15) dalam tempoh terdekat dengan mengambil kira Monsun Timur Laut yang diramal bermula pertengahan bulan November 2022 .

“Seri Paduka Baginda menegaskan bahawa negara yang kukuh adalah penting bagi menjamin kestabilan politik dan kemakmuran ekonomi yang berterusan demi kesejahteraan negara dan rakyat, secara keseluruhannya.

“Seri Paduka Baginda mengajak rakyat bersama mendoakan agar negara dan rakyat sentiasa dirahmati, diberkati dan dilindungi daripada sebarang bentuk musibah, khususnya bencana banjir,” katanya.

Menurut beliau Al-Sultan Abdullah telah berkenan menerima menghadap Ismail Sabri di Istana Negara semalam.

Katanya dalam sesi menghadap yang tidak berjadual bermula pada jam 12.00 tengah hari itu, perdana menteri telah mengemukakan sembah permintaan beliau untuk perkenan Seri Paduka Baginda bagi pembubaran Parlimen ke-14 berkuatkuasa pada 10 Oktober 2022.

“Setelah memperhalusi permintaan tersebut, maka Seri Paduka Baginda selaras dengan kuasa-kuasa Baginda sebagai Yang di-Pertuan Agong sepertimana yang termaktub di bawah Perkara 40(2)(b) dan Perkara 55(2) Perlembagaan Persekutuan telah memperkenankan permintaan perdana menteri bagi pembubaran Parlimen ke-14,” katanya.

Ismail Sabri hari ini mengumumkan pembubaran Parlimen ke-14 berkuatkuasa serta merta bagi memberi laluan PRU15 diadakan.–AlHijrah Online


MEDIA SOSIAL DAN INTERNET MENDOMINASI KEHIDUPAN RAKYAT MALAYSIA

KUALA LUMPUR: Media sosial dan Internet berpengaruh kuat dalam kehidupan harian rakyat Malaysia, secara signifikan bukan sahaja membentuk gaya hidup mereka, proses berfikir dan nilai diri bahkan fahaman politik mereka.

Satu kajian oleh Kajidata pada Julai yang menggunakan sampel rawak sebanyak 1,082 responden, mendedahkan bahawa 71 peratus rakyat Malaysia menggunakan aplikasi WhatsApp setiap hari sepanjang minggu, diikuti oleh Facebook (51 peratus), TikTok (49 peratus), Instagram (45 peratus), dan X (sebelumnya Twitter) pada kadar 30 peratus.

Penggunaan Internet juga didapati secara meluas, dengan 61 peratus responden melaporkan aktiviti dalam talian sepanjang minggu.

Dalam analisis hasil kajian, Penasihat Kajidata Profesor Datuk Seri Syed Arabi Idid menunjukkan bahawa saluran media tradisional seperti televisyen (40 peratus) dan radio (20 peratus) tidak mampu bersaing dengan daya tarikan media sosial dan Internet.

Bekas Rektor Universiti Islam Antarabangsa Malaysia itu berkata zaman digital telah memencilkan lagi media cetak, seperti yang jelas dilihat dalam data kajian, dengan hanya 20 peratus terlibat dengan media cetak sepanjang minggu.

Syed Arabi menekankan bahawa penemuan itu mendedahkan saluran mana yang mempunyai pengaruh yang besar terhadap orang ramai dan bagaimana ia boleh digunakan secara berkesan untuk menarik penglibatan dan perluaskan pengaruh.

Bersetuju dengan Syed Arabi mengenai pengaruh media sosial dan Internet, Penasihat Kajidata Datuk Haris Ismail berkata bahawa penemuan itu menegaskan hakikat yang sedia diketahui iaitu media sosial digunakan secara meluas untuk mempengaruhi orang ramai, termasuk oleh parti politik.

Pengaruh mereka terutamanya jelas semasa pilihan raya enam negeri pada Ogos lalu dengan parti-parti  politik memperhebatkan kehadiran mereka secara dalam talian, malah terlibat dalam politik toksik dengan memainkan isu-isu berkaitan bangsa, agama, dan raja (isu 3R).

Bagaimanapun, Haris berkata bahawa jangkauan parti politik di media sosial tidak semestinya bermaksud mereka mempunyai penguasaan besar dalam arena politik.

“Ini kerana kebanyakan mereka membuat ‘penampilan berbayar’ di alam siber dan, dengan itu, tidak mencerminkan dengan tepat kekuatan sebenar parti,” jelasnya.

Syed Arabi juga menunjukkan satu penemuan penting lain dari kajian yang dijalankan sebelum pilihan raya enam negeri pada Ogos itu, lebih separuh daripada rakyat Malaysia menyatakan mereka akan mengundi parti berbanding calon.

Sementara itu, orang Melayu, Bumiputera lain, dan pengundi Cina kebanyakannya menyokong parti, lebih daripada separuh pengundi India dan kumpulan etnik lain ,lebih sukakan calon individu.

Haris menekankan bahawa trend ini terutamanya ketara dalam kalangan penyokong parti seperti PAS, yang memberikan keutamaan kepada parti berbanding calon, seperti yang dilihat dalam pilihan raya enam negeri itu.

Selain itu, populariti pemimpin-pemimpin negara mengalami turun naik berbanding kajian sebelumnya, yang menurut Syed Arabi mencerminkan harapan tinggi diletakkan kepada pemimpin dan realiti dihadapi ramai orang. — AlHijrah Online


KANAK-KANAK AUTISME HILANG DITEMUI LEMAS DI SUNGAI

KUCHING: Seorang kanak-kanak autisme berusia tujuh tahun yang disedari hilang di Kampung Bunga Rampai, Jalan Batu Kitang di sini, semalam, ditemukan lemas di sungai kampung itu hari ini.

Mayat Andrine Johnnes ak Anne ditemukan terapung di sungai terbabit oleh pasukan mencari dan menyelamat (SAR) kira-kira jam 12.15 tengah hari tadi.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sarawak mengesahkan penemuan itu selepas pihaknya bersama Angkatan Pertahanan Awam (APM) mengesan satu objek mencurigakan dalam keadaan timbul tenggelam di permukaan sungai.

“Apabila dihampiri, objek terbabit disahkan mayat kanak-kanak yang masih berpakaian sebelum disahkan sebagai mangsa yang hilang oleh keluarga,” katanya selain memaklumkan mayat mangsa kemudian diserahkan kepada pihak polis bagi tindakan lanjut.

Semalam, mangsa disedari hilang dari rumahnya dalam kejadian kira-kira jam 2.30 petang sebelum laporan dibuat jam 9.13 malam dan SAR digerakkan.

Difahamkan mangsa selama ini tidak dibenarkan keluar dari rumah, namun kemungkinan besar keluar melalui pintu belakang yang menghadap kawasan hutan berdekatan.—AlHijrah Online


HAIDAR DISAHKAN MENINGGAL DUNIA

KABUL: Seorang kanak-kanak lelaki yang terjatuh dan terperangkap dalam sebuah perigi selama tiga hari di perkampungan di Afghanistan, disahkan telah meninggal dunia hari ini.

Dalam kejadian Selasa lalu, Haidar, 5, dipercayai terjatuh ke dalam perigi di Shokak, dalam wilayah Zabul, kira-kira 400 kilometer dari barat daya Kabul.

Usaha menyelamat mangsa telah giat dijalankan sejak insiden dan dia masih dilaporkan bernyawa sehingga pagi tadi.

“Dengan penuh rasa dukacita, adik Haidar telah pergi meninggalkan kita buat selamanya,” kata Penasihat Kanan Kementerian Dalam Negeri, Anas Haqqani dalam satu ciapan di Twitter.

Situasi Haidar seakan-akan sama dengan kejadian kira-kira dua minggu lalu yang melibatkan kanak-kanak Maghribi, Rayan Awram, 5, yang terjatuh dan terperangkap lebih empat hari dalam perigi sedalam 32 meter sebelum ditemui dalam keadaan sudah tidak bernyawa.—AlHijrah Online


LEBUHRAYA UTAMA NEGARA SESAK HARI INI

KUALA LUMPUR: Lembaga Lebuhraya Malaysia (LLM) hari ini melaporkan aliran trafik tinggi di beberapa lebuh raya utama negara hingga menyebabkan berlaku kesesakan.

Antara lokasi yang terjejas teruk ialah di Lebuhraya Kuala Lumpur-Karak (KLK) selepas Plaza Tol Bentong ke Genting Sempah dengan trafik sesak sejauh 17 kilometer.

Menurut Penolong Pengarah Kanan Pemantaun Operasi Pusat Pengurusan Trafik Lembaga Lebuhraya Malaysia (LLM), Anas Idris, aliran trafik di lebuhraya utama negara mula tinggi sejak pagi tadi.

“Keadaan trafik di lebuhraya utama negara di bahagian utara, selatan & timur tanah air mulai perlahan sekitar jam 11.30 pagi disebabkan oleh pertambahan jumlah trafik menuju ke ibu kota.

“Antara lokasi pertambahan trafik adalah di Lebuhraya Utara Selatan (PLUS) E1 dari Ipoh Selatan ke Gopeng, Tapah ke Sungkai dan Sungai Buaya ke Rawang.

“Manakala di PLUS E2, Tangkak ke Jasin, Ayer Keroh ke Simpang Ampat, Pedas Linggi ke Port Dickson, RnR Seremban ke Nilai dan selepas Plaza Tol Sg.Besi ke Kuala Lumpur,” katanya ketika dihubungi AlHijrah Online.

Beliau turut mengingatkan pengguna untuk memastikan baki kad Touch N Go mencukupi sebelum memasuki lebuhraya bagi mengurangkan kesesakan di susur keluar lebuhraya. — AlHijrah Online


LELAKI ROGOL ANAK TIRI: MAHKAMAH RAYUAN KEKALKAN HUKUMAN PENJARA 15 TAHUN

PUTRAJAYA: Mahkamah Rayuan di sini hari ini mengekalkan hukuman penjara 15 tahun ke atas seorang lelaki berusia 60 tahun kerana merogol anak tiri perempuannya pada 2017.

Ini selepas warga emas itu, seorang pemandu buggy yang telah bersara, gagal dalam rayuan terakhirnya untuk mengetepikan sabitan dan hukuman penjara.

Panel tiga hakim yang bersidang terdiri daripada Datuk Has Zanah Mehat, Datuk Wira Ahmad Nasfy Yasin dan Datuk Nordin Hassan juga memerintahkan lelaki itu dikenakan dua sebatan.

Dalam keputusan mahkamah itu, Hakim Has Zanah berkata hakim Mahkamah Sesyen tidak melakukan kekhilafan ketika mensabitkan lelaki itu bagi kesalahan merogol yang disahkan oleh Mahkamah Tinggi.

“Hukuman penjara 15 tahun bagi kesalahan rogol, berdasarkan fakta kes adalah wajar,” kata hakim ketika menolak rayuan lelaki itu terhadap sabitan dan hukumannya.

Beliau bagaimanapun berkata Mahkamah Tinggi telah terkhilaf apabila mengetepikan keputusan Mahkamah Sesyen yang mengenakan hukuman sebat terhadap lelaki itu kerana Seksyen 289 Kanun Prosedur Jenayah  membenarkan hukuman sebat dikenakan ke atas pesalah walaupun tertuduh berumur lebih 50 tahun bagi kesalahan rogol.

Lelaki itu didapati bersalah oleh Mahkamah Sesyen pada 12 Nov 2019  dan dijatuhi hukuman penjara 18 tahun dan lima sebatan rotan kerana merogol anak tirinya yang ketika itu mangsa berusia 17 tahun di sebuah rumah di Bandar Kinrara, Puchong, Selangor pada Oktober 2017.

Dia juga diperintah menjalani kaunseling pemulihan selama tiga tahun dan diletakkan di bawah pengawasan polis selama tiga tahun selepas selesai menjalani hukuman penjara.

Pada 5 Okt tahun lepas, Mahkamah Tinggi menolak rayuannya terhadap sabitan tetapi mengurangkan hukuman penjara daripada 18 tahun kepada 15 tahun dan mengetepikan hukuman lima sebatan rotan.

Peguam Hamdan Hamzah mewakili lelaki warga emas itu manakala Timbalan Pendakwa Raya Aznee Salmie Ahmad hadir bagi pihak pendakwaan. –AlHijrah Online


PENGEBUMIAN LANCAR, WAJAH AMIR SEGAR

JASIN: Jenazah kanak-kanak lelaki berusia tujuh tahun yang ditemukan lemas dalam tong air di rumahnya pada Jumaat lalu di Taman Krubong Jaya, selamat dikebumikan tengah hari tadi.

Pengebumian di Tanah Perkuburan Islam Padang Besar itu dihadiri oleh keluarga kandung dan keluarga angkat kanak-kanak itu.

Jenazah dituntut waris keluarga ibu kandung di Jabatan Perubatan Forensik Hospital Melaka pagi tadi dan dimandikan serta disembahyangkan di Madrasah As Syakirin sebelum dikebumikan.

Pada awalnya pihak polis membenarkan liputan media diadakan, bagaimanapun atas permintaan keluarga kandung pihak media diminta untuk tidak berada di perkarangan tanah perkuburan tersebut untuk membuat liputan.

Ia sekaligus menamatkan teka-teki lokasi pengebumian arwah yang mana ibu angkatnya membesarkan sejak mangsa dilahirkan merayu untuk jenazah dibawa ke Rawang, Selangor, tetapi ditolak oleh keluarga kandung.

Meskipun jenazah tidak dapat dikebumikan di kawasan kediaman keluarga angkatnya, namun ibu angkat serta anaknya lega urusan pengebumian dapat disegerakan serta berjalan lancar.

Ibu angkatnya, Norlida Abu Hassan, 50 tahun berkata mereka sekeluarga reda dan menyimpan hasrat untuk kerap menziarahi pusara anak angkat yang dipelihara mereka sejak lahir itu.

“Terima kasih kepada keluarga kandungnya yang bekerjasama dengan Umi sehingga selesai.

“Abang dia mimpi, minta (urusan) dia dipercepatkan, Alhamdulillah semua berjalan lancar, dan wajah dia bukan seperti mayat yang mati tiga atau empat hari.

“Muka dia segar macam sedang tidur, dia selalu tidur dengan Umi bersebelahan, sebab dia anak syurga kan.,” kata ibu angkatnya.

Terdahulu, kejadian Jumaat lalu melibatkan seorang kanak-kanak lelaki berusia tujuh tahun maut dipercayai didera ibu kandung dan bapa tirinya.

Kanak-kanak itu didakwa lemas dalam tong air, namun siasatan awal polis mengesahkan terdapat kecederaan fizikal pada badan mangsa.

Proses bedah siasat mayat kanak-kanak tersebut bermula kira-kira jam 11 pagi, Ahad lalu sebelum selesai jam 10 malam tadi.—AlHijrah Online


ANGGOTA TUDM MAUT, DUA JURULATIH PARAH BOM MELETUP

GEMAS: Seorang anggota Tentera Udara Diraja Malaysia (TUDM) maut sementara dua jurulatih parah selepas bom lempar meletup ketika sesi latihan di Kem Syed Sirajuddin di sini, hari ini.

Memetik laporan media tempatan, kejadian difahamkan berlaku kira-kira 12 tengahari ketika kesemua mangsa sedang menjalani latihan menembak senjata dan bom lempar di tapak latihan kem terbabit.

Menurut sumber, bom lempar berkenaan meletup di dalam ‘bunker’.

“Kejadian berkenaan membabitkan dua jurulatih dan seorang penuntut dari Institut Pentadbiran dan Pengajian Pengkalan Udara Sendayan (Instar).

“Mangsa yang maut adalah penuntut manakala dua jurulatih yang cedera dibawa ke Hospital Segamat untuk rawatan lanjut,” katanya.

Dalam pada itu, TUDM akan mengeluarkan kenyataan berhubung kejadian dalam masa terdekat.— AlHijrah Online


JENAZAH LIMA BERANAK MAUT KEMALANGAN DIKEBUMI DALAM SATU LIANG LAHAD

PADANG RENGAS: Jenazah empat beradik dan ibu mereka yang maut kemalangan di KM310.2 Lebuhraya Utara Selatan dekat Kampar awal pagi tadi selamat dikebumikan dalam satu liang lahad di Tanah Perkuburan Islam Kampung Paya Panjang di sini, kira-kira 6.30 petang tadi.

Terdahulu, jenazah Azriyani Abdul Latif, 45, serta tiga anaknya Muhammad Azib Nasaruddin, 23, Siti Nur Aminah, 8, dan Ahmad Uwais Qorni, 5, dibawa dari Hospital Kampar manakala seorang lagi jenazah anaknya Muhammad Fawwaz, 7, dibawa dari Hospital Tapah selepas bedah siasat selesai dijalankan.

Sebaik tiba di Padang Rengas, jenazah disolatkan di Masjid Al Hadhari dan terus dibawa ke tanah perkuburan itu dalam cuaca redup pada kira-kira 5.55 petang.

Suasana pilu menyelubungi tanah perkuburan dihadiri lebih 500 orang itu sebaik jasad lima beranak itu dimasukkan ke dalam liang lahad.

Ketika kejadian, kelima-lima beranak itu dalam perjalanan dari Kuala Kangsar ke Kampung Changkat Petai, Tapah Road.

Difahamkan, Azriyani pulang ke rumah ibu bapanya untuk membawa bapanya menjalani pemeriksaan kesihatan di Hospital Tapah hari ini namun tidak berkesempatan apabila terkorban dalam kemalangan tersebut.

Lima sekeluarga itu yang menaiki kereta Proton Saga maut apabila kenderaan tersebut hilang kawalan dan merempuh belakang sebuah lori muatan pasir di KM310. 2 Lebuhraya Utara Selatan arah selatan pada 2.42 pagi tadi.

Azriyani dan tiga anaknya maut di tempat kejadian dan mayat kesemua mangsa dibawa ke Hospital Kampar manakala seorang lagi anaknya Muhammad Fawwaz meninggal dunia ketika mendapat rawatan di Hospital Tapah. — AlHijrah Online


PRU15: KKM KEMUKA DUA SYOR UNTUK BOLEHKAN PESAKIT COVID-19 MENGUNDI

PUTRAJAYA: Kementerian Kesihatan (KKM) telah mengemukakan dua syor untuk dipertimbangkan Suruhanjaya Pilihan Raya (SPR), bagi membolehkan individu positif COVID-19 mengundi pada Pilihan Raya Umum ke-15 (PRU15).

“Keputusan SOP (prosedur operasi standard) bagi individu positif COVID-19 mengundi, Isnin nanti,” kata Ketua Pengarah Kesihatan Tan Sri Dr Noor Hisham Abdullah kepada pemberita, selepas acara Putrajaya Pink October Fun Walk 2022, di sini hari ini.

Syor pertama, katanya adalah menyediakan satu laluan dan bilik mengundi khas untuk individu positif COVID-19.

“Satu lagi opsyen adalah pesakit COVID-19 datang ke khemah KKM, kita pastikan mereka ada pelindung dan sebagainya, barulah kita bawa pesakit tersebut ke tempat mengundi. Tak perlu beratur dan sebagainya,” katanya.

Dr Noor Hisham sebelum ini dilaporkan berkata individu yang positif COVID-19 namun tidak kritikal, akan dibenarkan mengundi pada PRU15, dengan mematuhi SOP ketat yang akan diumumkan SPR kelak.

SPR menetapkan 19 Nov sebagai hari pengundian bagi PRU15 manakala tarikh penamaan calon dan pengundian awal masing-masing ditetapkan pada 5 dan 15 Nov depan.

Mengenai kanser payudara, beliau berkata KKM menetapkan sasaran pengesanan peringkat awal tahap satu dan dua kepada lebih 75 peratus, berbanding 50 peratus ketika ini.

Di negara-negara maju, katanya saringan kanser payudara tahap satu lebih 95 peratus.

Untuk itu, Dr Noor Hisham berkata kempen mengenai pengesanan awal kanser payudara akan terus dipergiatkan, bagi memberi kesedaran kepada wanita terutamanya yang berusia 50 tahun ke atas dan mereka yang berisiko tinggi. –AlHijrah Online


JASAD BAKAL PENGANTIN LEMAS DITEMUI

MARANG: Operasi mencari dan menyelamat (SAR) bakal pengantin yang hilang di Pantai Kelulut pada Jumaat lalu dihentikan selepas mayatnya ditemui jam 8.55 pagi tadi.

Jasad Naim Hariri Kamaruddin, 31, dijumpai anggota keselamatan yang sedang membuat rondaan kira-kira 3 kilometer dari lokasi dilaporkan mangsa lemas.

Menurut Ketua Polis Daerah Marang, Deputi Superitendan (DSP) Mohd Zain Md Dris, pada awalnya anggota penyelamat melihat satu objek seakan gumpalan tali di tepi pantai.

Selepas didekati, ia dipercayai jasad manusia yang terdampar di atas pasir dalam keadaan sempurna anggota badan.

Setelah itu, proses pengecaman mayat telah dibuat keluarga mangsa dan mereka mengesahkan jasad itu adalah Allahyarham Naim Hairi berdasarkan ciri-ciri fizikal mangsa.

“Kita menjumpai satu mayat lelaki yang terdampar lebih kurang 3 kilometer dari pos kawalan tempat kejadian ini.

“Saya telah memanggil bapa mangsa yang dikatakan lemas 3 hari lepas dan beliau telah mengecam bahawa mayat yang dijumpai itu adalah mayat anaknya berpandukan kepada beberapa identiti yang ada pada mayat itu,” kata Mohd Zain.

Mayat tersebut kemudian dibawa ke Unit Forensik, Hospital Sultanah Nur Zahirah (HSNZ) untuk proses selanjutnya.

Jumaat lalu, seorang lelaki dikhuatiri lemas setelah hilang di Pantai Kelulut kira-kira jam 6.40 petang.

Mangsa yang dijadual bernikah pada Sabtu dikatakan ke pantai itu dipercayai untuk mandi sebelum dilihat terkapai-kapai dan dihanyutkan arus laut.–AlHijrah Online


Budak merogol salah siapa?

KUALA LUMPUR – Kes budak berusia 12 tahun merogol kanak-kanak berusia empat tahun di Taman Sri Wangsa, Batu Gajah bukan berlaku tiba-tiba, tetapi ia adalah kesan daripada pengabaian dari sebuah didikan yang panjang.

Perlakuan itu adalah kemuncak kerosakan sahsiah tanpa sedar seorang kanak-kanak yang menjadi mangsa keadaan.

Suspek yang merupakan murid Tahun Enam dan telah ditahan polis itu disyaki
sudah melakukan perbuatan itu terhadap mangsa sebanyak tiga kali sejak awal
Ramadan lalu.

Ketua Polis Daerah Batu Gajah, Asisten Komisioner Ahmad Adnan Basri
menyatakan suspek disyaki melakukan perbuatan itu akibat terangsang melihat
video dalam telefon bimbit.

Berdasarkan statistik Suruhanjaya Komunikasi dan Multimedia Malaysia
(SKMM) laman web lucah berada di kedudukan nombor satu paling tinggi yang
disekat bermula awal tahun hingga Oktober 2017, iaitu sebanyak 2,684 laman
pornografi.

Kita mungkin melabelkan negara yang menghalang penggunaan media sosial sebagai
kolot, namun kadangkala langkah mencegah adalah lebih baik daripada mengubat,
di mana manusia sering alpa dan sering cenderung untuk mencuba sesuatu yang dilarang
agama atau peraturan.

Jika orang dewasa pun banyak terlibat dengan penyalahgunaan internet,
apatah lagi dengan anak-anak yang masih belum arif menilai baik dan buruk
penggunaannya.

Ini kerana mengikut statistik, sehingga tahun 2017 sebanyak lima kes
rogol kanak-kanak berlaku setiap hari di negara ini dengan 13,272 kes
dilaporkan sejak tahun 2010 lagi. Kes jenayah seksual yang melibatkan
kanak-kanak di bawah umur 12 tahun adalah sebanyak 7 peratus daripada
keseluruhan jenayah seksual itu.

Majoriti mangsa seksual pula sebanyak 86 peratus mengenali suspek
penjenayah berbanding mangsa yang tidak mengenali suspek, iaitu 14 peratus.

Dalam kes suspek ini, permulaan masalahnya ialah sifat ingin mencuba,
diikuti oleh keinginan melakukannya lebih dari sekali. Kemudiannya ia
mewujudkan suatu kebiasaan atau normalisasi, yang akhirnya membawa ketagihan. Mungkin
dalam usia seawal 12 tahun ini, dia sendiri tidak faham perlakuannya itu,
tetapi hanya ingin meniru dan mencuba apa yang dilihatnya.

Bagi suspek yang masih belum ‘panjang langkahnya’, dia menterjemahkan
apa yang ditontonnya kepada mangsa yang paling dekat dengan hubungan dan jarak
dengannya. Mangsa adalah anak asuhan ibu suspek. Manakala bagi remaja yang
berusia lebih 13 tahun, mereka melakukannya dengan kenalan yang ditemui melalui
aplikasi seperti WeChat, Facebook, Beetalk dan banyak lagi.

Menurut Mohd Fadhli Othman, penceramah modul “Goodbye Pornography” dan PLF Sexual Education For Parents menyatakan, permulaan ketagihan inilah yang akan mendorong seseorang itu untuk memuaskan nafsu sendiri melalui pelbagai cara termasuk onani dan sebagainya.

Bermula dengan ketagihan yang tidak melibatkan orang lain, ia akan
membesar kepada jenayah yang lebih besar, seperti merogol atau melakukan
perkara yang bertentangan moral dan agama apabila tahap ketagihan pertama tidak
dibendung.

Dibimbangi jika kurang pengawasan, lama kelamaan anak-anak ini membesar
melalui proses normalisasi, di mana mereka fikir tindakan yang menghasilkan
keseronokan itu adalah sesuatu yang tidak salah dan tidak memberi kemudaratan
kepada masa depan.

Dalam banyak perkara, kesalahan yang telah dinormalisasi ini
menjuruskan kepada perubahan nilai dalam sesuatu masyarakat, di mana dalam kes
ini, perbuatan tidak bermoral akan dinilai sebagai perkara biasa apabila ia
telah diterima masyarakat.

Jelas Fadhli lagi, menurut satu kajian, 90 peratus apa yang dilihat oleh anak di bawah umur tujuh tahun melalui gadget akan tersimpan di dalam otak depannya atau lebih dikenali dengan pre frontal cortex (PFC).

Fungsi PFC ialah memikirkan sesuatu yang relevan, rasional atau yang
melibatkan kemahiran berfikiran aras tinggi. Maka, sekiranya berlaku perubahan
sikap yang mendadak seperti sikap anak yang beradab kepada degil melampau, ibu
bapa digesa supaya bertindak segera menyemak apa yang mereka layari di
internet.

Beliau juga menyimpulkan ketagihan pornografi sebagai suatu penyakit otak yang disebut sexual disorder-paraphilia, dan mereka yang terlibat memerlukan rawatan daripada pakar psikiatri dan psikologi dari unit hospital yang pakar dalam bidang ini.

Berbalik kepada kes rogol juvana tersebut, yang patut dipertanggung jawabkan
dalam hal ini ialah ibu bapa kerana merekalah orang yang paling dekat dengan
anak-anak. Kebebasan menggunakan internet tanpa batasan dan pengawasan seumpama
bom jangka yang menunggu masa akan meletupkan sahsiah anak mereka. Hadith sudah
mengingatkan, anak-anak umpama kain putih, ibu bapalah yang mencorakkannya.

Selain itu, sewajarnyalah tindakan menyekat akses ke laman porno dan
mengadakan promosi untuk menyekat akses yang dilakukan oleh kerajaan selama ini
dipertingkatkan lagi penguatkuasaannya, tanpa takut dan memilih bulu.

Pendidikan sahaja tidak cukup untuk menangani masalah yang semakin
membarah ini, justeru itulah tindakan undang-undang secara menyeluruh wajib
dikenakan kepada mereka yang merosakkan masyarakat secara tidak langsung dalam
keghairahan mengaut keuntungan.


ANGGOTA JPJ MAUT KEJAR PENUNGGANG MOTOSIKAL LARI SJR

Gombak: Seorang anggota Jabatan Pengangkutan Jalan (JPJ) meninggal dunia selepas terbabit kemalangan ketika mengejar penunggang motosikal yang melarikan diri dari sekatan jalan raya (SJR) berhampiran Plaza Tol Gombak di sini, hari ini.

Menurut laporan, dalam kejadian pada 9.30 pagi itu, mangsa yang sedang bertugas dalam satu operasi motosikal bertindak mengejar penunggang terbabit dengan motosikal sebelum bertembung dengan sebuah kenderaan lain.

Difahamkan, mangsa adalah anggota berpakaian preman yang menyertai operasi terbabit dan ditugaskan untuk menghalang pengguna jalan raya yang cuba melarikan diri daripada pemeriksaan di SJR terbabit.

Mangsa yang menunggang motosikal jenis Yamaha RXZ dikatakan mengejar penunggang motosikal yang melarikan diri terbabit sejauh kira-kira lima kilometer.

Bagaimanapun, ketika mengejar suspek yang menunggang motosikal jenis 125Z, motosikal mangsa terbabas dan menyebabkannya terjatuh di atas jalan raya sebelum dirempuh sebuah kereta yang tidak sempat mengelak.

Mangsa kemudiannya disahkan meninggal dunia di tempat kejadian akibat kecederaan parah yang dialaminya.

Kejadian itu turut disahkan Pengarah JPJ Kuala Lumpur, Mohd Zaki Ismail dan mayat mangsa dihantar ke Hospital Selayang untuk bedah siasat. –Alhijrah Online


8,748 KES USIK METER TNB DI NEGERI SEMBILAN, KERUGIAN LEBIH RM93 JUTA

SEREMBAN: Negeri Sembilan merekodkan 8,748 kes usikan pemasangan meter Tenaga Nasional Berhad (TNB) membabitkan kerugian lebih RM93 juta sejak 2018 hingga Okt 2022, Dewan Undangan Negeri (DUN) diberitahu.

Pengerusi Jawatankuasa Kesejahteraan Bandar, Perumahan, Kerajaan Tempatan dan Kampung Baru negeri Teo Kok Seong berkata daripada jumlah itu, Seremban mencatatkan kes tertinggi iaitu 5,986 kes dengan kerugian RM71 juta, diikuti Port Dickson 1,342 kes (RM13.8 juta), Jempol 536 kes (RM3.4 juta) dan Tampin 412 kes (RM1.9 juta).

“Kuala Pilah sebanyak 277 kes (RM1.5 juta), Rembau 178 kes (RM847,464) manakala Jelebu 17 kes babitkan kerugian sebanyak RM298,868. Daripada jumlah itu, sebanyak 423 kes dibawa ke mahkamah untuk didakwa.

“Selain itu, kecurian air pula mencatat 1,771 kes dengan kerugian dianggarkan berjumlah RM3 juta bagi tempoh sama,” katanya menjawab soalan Chew Seh Yong (PH-Lobak) yang ingin tahu jumlah kecurian air dan elektrik sejak 2018 hingga kini pada Persidangan DUN Negeri Sembilan di sini hari ini.

Justeru, beliau meminta orang awam yang mempunyai maklumat mengenai kes kecurian air atau elektrik untuk melaporkan kepada pihak berkuasa bagi tindakan sewajarnya sekali gus mengelak kerugian kepada agensi dan kerajaan negeri.-AlHijrah Online


PEMANDU MYVI MENGAKU BERSALAH, DIPENJARA 6 TAHUN DAN DENDA RM8,000

JOHOR BAHRU; Pemandu wanita yang terlibat kemalangan hingga menyebabkan kematian seorang anggota Tentera Laut Diraja Malaysia (TLDM) dijatuhi hukuman penjara enam tahun dan didenda RM8,000 oleh Mahkamah Majistret Johor Bahru hari ini atas kesalahan memandu di bawah pengaruh dadah.

Hukuman dijatuhkan Majistret Suhaila Shafi’uddin selepas Nur Fatin Nazrah Suhaimi, 23, mengaku bersalah terhadap pertuduhan yang dibacakan.

Nur Fatin turut diperintahkan untuk membayar denda berjumlah RM3,300 atas tiga lagi kesalahan yang diakuinya iaitu tidak mempunyai lesen memandu, memandu kereta yang tiada cukai jalan serta insuran.

Wanitu itu dilaporkan kini menjalani prosiding pertuduhan kelima iaitu kesalahan memasukkan dadah ke dalam badan.

Kemalangan maut pada Sabtu lalu dilapor berlaku selepas kereta Produa Myvi dipandu wanita berkenaan hilang kawalan lalu merempuh kereta Honda Accord dan Proton Iswara yang sedang berhenti di persimpangan lampu isyarat.

Anggota TLDM, Mohd Rizal Buseri, 31, yang ketika itu memandu Honda Accord dirempuh tertuduh meninggal dunia di tempat kejadian.

Susulan kejadian itu polis telah menahan wanita terbabit dan hasil ujian saringan ke atas pemandu itu mendapati dia positif dadah — AlHijrah Online.


KL KEKALKAN WAKTU RESTORAN, KEDAI SERBANEKA SEHINGGA 12 TENGAH MALAM SAHAJA

KUALA LUMPUR: Dewan Bandaraya Kuala Lumpur (DBKL) mengumumkan waktu operasi premis perniagaan di Wilayah Persekutuan Kuala Lumpur kekal sehingga jam 12 tengah malam sahaja sepanjang tempoh Perintah Kawalan Pergerakan Pemulihan (PKPP).

Menurut kenyataan dikeluarkan DBKL, keseragaman waktu itu bagi memudahkan pemantauan dilaksanakan pihaknya dan agensi lain.

Jelas DBKL keputusan itu dibuat hasil Mesyuarat Pengurusan Krisis Wilayah Persekutuan Kuala Lumpur (CMCWPKL) yang bersidang semalam.

Oleh itu DBKL memohon kerjasama pemilik atau pengendali premis perniagaan dan orang ramai supaya sentiasa mematuhi Prosedur Operasi Standard (SOP) yang ditetapkan oleh pihak kerajaan serta kekal mengamalkan kawalan kendiri.

Khamis lalu, Menteri Kanan (Keselamatan) Datuk Seri Ismail Sabri Yaakob mengumumkan kerajaan bersetuju melanjutkan operasi restoran dan kedai serbaneka hingga jam 2 pagi. — AlHijrah Online


JEMAAH TABLIGH ROHINGYA DIMINTA TAMPIL UJIAN SARINGAN COVID-19

Menteri Kanan, Datuk Seri Ismail Sabri Yaakob meminta jemaah tabligh Rohingya tampil buat ujian saringan COVID-19.

Beliau beri jaminan Kerajaan Malaysia tidak akan ambil tindakan walaupun mereka tiada dokumen untuk kekang penularan COVID-19. — AlHijrah Online


TIADA LAGI TEMPOH MENUNGGU 14 HARI PELAKSANAAN UMRAH

JEDDAH: Arab Saudi kini memansuhkan peraturan mewajibkan jemaah membuat tempahan dan perlu menunggu 14 hari untuk menunaikan ibadah umrah.

Ketua Pegawai Perancangan dan Strategi, Kementerian Haji dan Umrah Arab Saudi, Dr Amir Al-Maddah berkata peraturan itu ditamatkan susulan pertambahan permohonan jemaah untuk menunaikan umrah.

Katanya, sejak peraturan itu dimansuhkan, kapasiti jemaah yang beribadah di Masjidil Haram samada bersolat dan mengerjakan umrah menunjukkan peningkatan.

Sementara itu, beberapa sumber berkata, Kementerian Haji dan Umrah merancang untuk melancarkan lagi urusan haji dan umrah seperti sebelum penularan pandemik COVID-19.

Bagaimanapun, jemaah tetap diwajibkan memakai pelitup muka serta memohon untuk mengerjakan umrah menerusi aplikasi Eatamarna. –AlHijrah Online


TIDAK KEMAS KINI MYSEJAHTERA BUKAN SATU KESALAHAN – ISMAIL SABRI

KUALA LUMPUR: Tidak kemas kini aplikasi MySejahtera bukan satu kesalahan dan kompaun yang dikeluarkan kepada mana-mana individu atas perkara tersebut perlu dibatalkan.

Menteri Kanan (Keselamatan), Datuk Seri Ismail Sabri Yaakob berkata, kesalahan tersebut tidak terkandung dalam Akta Pencegahan dan Pengawalan Penyakit Berjangkit (Akta 342) untuk diambil tindakan kompaun oleh pihak berkuasa.

“Saya berharap dan menyarankan kompaun yang dikeluarkan atas kesalahan terbabit perlulah dibatalkan.

“Pegawai penguat kuasa juga disarankan supaya tidak salah dalam membuat sebarang tafsiran berhubung prosedur operasi standard (SOP) yang dikuatkuasakan oleh kerajaan,” katanya.

Mengulas lanjut, walaupun bukan kesalahan namun rakyat perlu berintegriti dan mempunyai tanggungjawab terhadap penggunaan aplikasi MySejahtera bagi mengawasi penularan wabak COVID-19 dengan membolehkan pengguna melaksanakan penilaian kesihatan kendiri.

Dalam masa yang sama, rakyat perlu jujur dalam memberikan maklumat berkaitan diri bagi memastikan setiap maklumat diberikan tepat termasuk sekiranya mendapat gejala atau kontak rapat kes positif COVID-19.

“Aplikasi ini adalah untuk memudahkan kita khususnya dalam keutamaan memastikan keselamatan sosial untuk kepentingan kesihatan agar kes positif, kontak rapat, kontak kasual dan sebagainya dapat ditangani dengan segera.

“Segala salah faham dan kekeliruan yang timbul sebelum ini dapat ditambah baik dan saya juga mohon pemahaman daripada semua pihak agar kita sama-sama berusaha untuk mengekang penularan COVID-19,” katanya.—AlHijrah Online


TENTERA AS DI IRAQ PINDAH KE KUWAIT

BAGHDAD: Pakatan tentera asing diketuai Amerika Syarikat (AS) yang terlibat dalam operasi memerangi kumpulan militan Daesh dilaporkan memindahkan ibu pejabat mereka atas faktor keselamatan selepas Parlimen Iraq meluluskan langkah untuk mengusir mereka pada Ahad lalu.

Agensi berita berbahasa Arab, al-Forat melaporkan pakatan antarabangsa itu membuat keputusan pemindahan pusat perintah dari Baghdad ke ibu negara Kuwait semalam selepas ketegangan kini semakin meningkat susulan insiden pembunuhan Komander Pasukan Pengawal Revolusi Iran (IRGC), Leftenan Jeneral, Qasem Soleimani dan pemimpin kumpulan militan, Unit Mobilisasi Popular (PMU), Abu Mahdi al-Muhandis pada Jumaat lalu.

Rangkaian berita al-Jazeera berpusat di Qatar turut melaporkan perkara itu memetik laporan diterbitkan agensi berita Jerman, DPA.

Perkembangan itu dilaporkan sehari selepas Perdana Menteri, Adel Abdul-Mahdi memaklumkan Iraq dan AS sewajarnya bekerjasama untuk melaksanakan langkah menarik keluar kesemua anggota tentera asing dari negara tersebut.

“Perdana Menteri menegaskan tentang pentingnya kerjasama bersama terhadap langkah itu sejajar dengan resolusi Parlimen dan mengatur hubungan bersama Washington pada asas yang wajar.

“Beliau bimbang dengan situasi bahaya ketika ini dan kesannya. Iraq akan melakukan apa sahaja untuk mengelakkan peperangan tercetus,” ujar pejabat pemimpin itu dalam satu kenyataan. — AGENSI/SINAR HARIAN


ANWAR UMUM DUA TPM DALAM KABINET KERAJAAN PERPADUAN

KUALA LUMPUR: Perdana Menteri Datuk Seri Anwar Ibrahim hari ini mengumumkan pelantikan dua timbalan perdana menteri serta 28 Jemaah Menteri yang menganggotai Kabinet kerajaan perpaduan.

Pengerusi Barisan Nasional (BN) Datuk Seri Dr Ahmad Zahid Hamidi dan Naib Presiden Kanan Parti Pesaka Bumiputera Bersatu (PBB) Datuk Seri Fadillah Yusof yang mewakili Gabungan Parti Sarawak (GPS) masing-masing dilantik sebagai timbalan perdana menteri.

Pengumuman barisan Kabinet di Putrajaya pada kira-kira 8.20 malam itu disiarkan secara langsung menerusi stesen televisyen serta platform media sosial dan turut dihadiri Ketua Setiausaha Negara Tan Sri Mohd Zuki Ali.

Anwar, 75, turut  memegang portfolio Menteri Kewangan.

Anwar mengangkat sumpah sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 24 Nov lepas. — AlHijrah Online


INDIVIDU DIJEMPUT KEBETULAN BERADA DI KUALA LUMPUR, TIADA SEBARANG AKTIVITI RENTAS NEGERI

KUALA LUMPUR: Penyanyi, Datuk Seri Siti Nurhaliza Tarudin menafikan dakwaan individu yang dijemput hadir ke majlis tahnik anak lelakinya melanggar prosedur operasi standard (SOP) dengan melakukan aktiviti rentas negeri.

Siti Nurhaliza menjelaskan, pendakwah bebas dari negeri lain yang dijemput sebagai tetamu bersetuju untuk hadir kerana kebetulan berada di Kuala Lumpur pada tarikh majlis itu diadakan.

“Memandangkan acara itu dibuat ketika Perintah Kawalan Pergerakan Bersyarat (PKPB), atur cara majlis dan bilangan tetamu yang hadir mematuhi syarat penganjuran majlis sosial PKPB.

“Majlis juga terbahagi kepada tiga sesi dengan bilangan tetamu terhad, dihadiri keluarga terdekat serta kumpulan mawlid untuk mengambil keberkatan fadhilat sunat mengadakan tahnik dan memberi nama kepada anak pada hari ketujuh mengikut sunnah Rasulullah SAW,” katanya menerusi kenyataan media hari ini.

Menjelaskan berhubung kehadiran Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri, Siti Nurhaliza berkata ia bukanlah majlis khas seperti yang disangka.

Sebaliknya beliau hanya singgah untuk menyempurnakan bacaan doa dan tahnik sebelum bergegas pulang untuk urusan lain.

“Sebagai rakyat Malaysia yang patuh pada undang-undang dan peka dengan situasi semasa, kami tidak pernah memandang ringan mengenai hal ini dan selagi berada dalam kawalan, kami cuba untuk mematuhinya semampu mungkin,” katanya.

Penyayi terkemuka itu juga berkata, penjelasan beliau bukan untuk mempertahankan diri tetapi bertujuan untuk mengelak kekeliruan dan salah faham terhadap pihak tertentu.

“Kesempatan ini kami ingin memohon maaf jika apa yang berlaku ini menerbitkan rasa kurang senang kepada mana-mana pihak.

“Kami memahami, berlapang dada dengan setiap teguran yang diberikan. Kami juga bersedia untuk memberi sepenuh kerjasama kepada pihak berkuasa jika diperlukan,” katanya. — AlHijrah Online


263 RAKYAT MALAYSIA DI ARAB SAUDI DIPILIH TUNAI HAJI

KUALA LUMPUR: Seramai 263 rakyat Malaysia di Arab Saudi layak menunaikan ibadat haji pada tahun ini.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri memaklumkan jumlah itu lebih ramai berbanding tahun lepas iaitu hanya lapan rakyat Malaysia yang dapat menunaikan rukun Islam kelima itu.

Ujarnya Tabung Haji (TH) akan mengadakan kursus secara dalam talian berkaitan ibadah haji kepada semua jemaah yang layak.

“Malam esok (Khamis), Insyaallah saya akan adakan temu bual dengan bakal haji rakyat Malaysia yang sedang berada di kota suci Makkah Al-Mukarramah,” katanya menerusi program Salam Baitullah terbitan Radio Televisyen Malaysia (RTM) malam tadi.

Sesi kursus khas jemaah haji secara dalam talian itu akan berlangsung pada malam ini, Khamis 15 Julai, jam 9 malam (waktu Malaysia) manakala jam 4 petang (waktu Arab Saudi).

Sebelum ini, kerajaan Arab Saudi memutuskan hanya warganegara serta penduduk negara lain yang berada di negara tersebut sahaja dibenarkan menunaikan ibadat haji susulan keadaan pandemik COVID-19 yang tidak menentu di seluruh negara.–AlHijrah Online


Atlet Israel dilarang masuk Malaysia

Israel terus dimalukan apabila Malaysia tidak membenarkan atlet renang paralimpik negara itu memasuki negara ini bagi menyertai Kejohanan Renang Para Dunia 2019 yang dijadualkan berlangsung di Sarawak, Julai ini.

Timbalan Menteri Belia dan Sukan, Steven Sim Chee Keong berkata, ini disebabkan Malaysia mempunyai dasar luar negara yang amat jelas terhadap Israel.

“Justeru, kerajaan akan tetap mengambil pendirian yang paling tegas dalam isu ini sebagai membantah pendudukan dan penindasan berterusan ke atas rakyat Palestin,” lapor Free Malaysia Today.

Beliau berkata demikian mengulas mengenai portal berita Israel yang melaporkan atlet renang paralimpik Israel tidak dibenarkan masuk ke Malaysia untuk menyertai Kejohanan Renang Para Dunia 2019 pada Julai.

Menurut laporan itu, Jawatankuasa Paralimpik Israel cuba untuk mendapatkan visa untuk pasukannya dua bulan dari sekarang.

Malaysia tidak mempunyai hubungan diplomatik dengan Israel dan ini bukan kali pertama atlet Israel dihalang memasuki negara ini daripada menyertai kejohanan antarabangsa.

Pada 2015, dua pelayar Israel terpaksa berundur daripada menyertai Kejohanan Layar Belia Dunia (YWC) di Langkawi selepas gagal mendapatkan visa.

Sementara itu, Timbalan Menteri Luar, Datuk Marzuki Yahya turut sependapat dengan Steven.

“Mereka ini tidak ada hubungan diplomatik dengan Malaysia,” katanya.


Pasir Gudang – Jangan sekadar sapu daun kering

KUALA LUMPUR – Laporan eksklusif Berita Harian (BH) yang mendedahkan
sekurang-kurangnya 20 zon perindustrian diibarat ‘bom jangka’ yang menyebabkan
penduduk terdedah kepada bahaya pencemaran, temasuk pelepasan gas beracun
adalah suatu peringatan kepada semua pihak untuk bersedia menangani bencana
yang bakal terjadi.

Ia umpama amaran dari tanda-tanda yang dapat dikesan sebelum meletusnya
sebuah gunung berapi. Adakah kita hanya menunggu ia meletus dahulu sebelum
berpindah ke kawasan yang lebih selamat, atau kekal berada di situ dengan
pelbagai persediaan awal supaya tidak terjejas oleh kemudaratan dari
letusannya?

Dalam menangani isu berulang di Pasir Gudang yang mengalami masalah
pencemaran udara dua kali dalam masa lebih kurang tiga bulan antara Mac dan Jun
tahun ini, pelbagai pihak tampil dengan bermacam-macam saranan dan tindakan,
yang kebanyakannya mengecewakan para penduduk setempat terutamanya.

Gesaan Menteri Tenaga, Sains, Teknologi, Alam Sekitar dan Perubahan
Iklim (MESTEC), Yeo Bee Yin supaya pihak industri kimia di Pasir Gudang
menyediakan alat pengesan gas (multi gas detector) kepada 111 sekolah di
kawasan itu umpama menyapu daun kering dari sebatang pohon yang lebat daunnya.

Malangnya lagi, sekiranya kilang tersebut menaikkan harga produknya
ekoran pertambahan kos dalam operasi ekoran gesaan itu. Sebuah tindakan perlu
difikir kesan masa singkat dan panjangnya, supaya ia tidak menerbitkan masalah
lain.

Tindakan meminta pihak sekolah belajar cara menggunakan alat pengesan
gas bagi memantau bacaan gas secara berterusan itu pula ialah umpama memindahkan
beban ke atas pundak mereka yang tidak bersalah untuk kesalahan yang dibuat
oleh pihak lain.

Garis panduan ditetapkan Jabatan Alam Sekitar (JAS) mewujudkan zon
penampan yang selamat di antara zon perindustrian dan perumahan juga dilihat
tidak bertepatan untuk menjamin keselamatan membabitkan kilang yang
mengeluarkan bahan bertoksik.

Saranan bagi mewujudkan pelbagai akta dan undang-undang dalam situasi
genting sebegini adalah ucapan retorika dan menyerlahkan tindakan panik
semata-mata, kerana negara kita sudah ada undang-undang yang mampu membendung
perkara ini berlaku seandainya ia diikuti dan dikuat kuasakan sepenuhnya.

Hanya setelah asakan demi asakan oleh masyarakat dan pemerhati,
baharulah Bee Yin menegaskan akan mengadakan operasi bersepadu dalam tempoh
sebulan ini untuk mengesan dan menutup semua kilang haram di kawasan Pasir
Gudang, Khamis lalu, ketika menjawab soalan tambahan Hassan Abdul Karim (PH-PKR
Pasir Gudang) di Dewan Rakyat pada hari yang sama.

Walhal sejak tragedi di Sungai Kim Kim lagi, tindakan menutup kilang-kilang
bermasalah tersebut sudah boleh diputuskan setelah laporan diteliti.

Setelah meneliti perkembangan yang berlaku di Pasir Gudang khususnya,
terbukti negara kita berdepan dengan penguatkuasaan yang lemah, di mana Pihak
Berkuasa Tempatan (PBT) dilihat tidak tegas melakukan penguatkuasaan dan
pemantauan, selain kemungkinan wujudnya ketirisan integriti dalam kalangan
pihak berkepentingan.

Hal ini diakui oleh Menteri Perumahan dan Kerajaan Tempatan Zuraida
Kamaruddin sewaktu ditemubual oleh Berita Harian semalam berhubung isu
pencemaran dan pelepasan gas beracun di Pasir Gudang.

“Sehubungan itu kita mahu PBT kena tegas menguatkuasakan dan
pemantauan. Jangan bila mereka (pengusaha kilang) merayu dan ahli politik masuk
campur, habis,” kata beliau kepada BH.

Saranan Zuraida supaya menempatkan semua kilang berkaitan bahan kitar
semula dan berisiko menyebabkan pencemaran di satu lokasi sama bagi memudahkan
pemantauan dan tindakan penguatkuasaan merupakan suatu usaha yang lebih baik
untuk menyelesaikan masalah ini.

Ini memandangkan Pasir Gudang sangat padat dengan kilang dan perumahan
sehingga wujudnya kilang yang letaknya sangat berhampiran dengan kawasan
sekolah iaitu sejarak 300 meter sahaja.

Mungkin suatu ketika dahulu, ia sesuai berada di kawasan tersebut,
namun pertambahan penempatan baru dan penduduk seharusnya dipantau oleh PBT.

Kedudukan kilang dalam kawasan perumahan adalah sangat berbahaya dan perkara ini tidak sepatutnya berlaku andai PBT secara proaktif mengambil tahu perkembangan setempat.

Tinggal berhampiran kawasan industri ringan atau sederhana sahaja pun  cukup membuatkan seseorang itu tidak selesa, apatah lagi untuk  dikelilingi sejumlah kilang yang menyebabkan nyawa terancam.  Kilang-kilang tersebut bukanlah terbina dalam sebulan dua ini.

Justeru itu tindakan yang lebih tegas dikenakan terhadap kilang yang
beroperasi secara haram sebagaimana gesaan Zuraida haruslah disokong pemimpin
tertinggi dan mendapat kerjasama semua pihak tanpa mengira kepentingan.

Idea tidak popular Zuraida “memotong pohon yang bermasalah” mungkin
mewujudkan kemarahan pihak terlibat, namun ia langkah yang berpihak kepada
menjaga nyawa manusia dalam sebuah negara yang berpegang kepada Maqasid
Syariah.

Tindakan menutup dan memindahkan kilang ini walaupun tidak sepenuhnya
berkesan membasmi pencemaran ekoran sikap tidak bertanggungjawab ini,
sekurang-kurangnya ia lebih praktikal dan efektif dalam masa terdekat kerana
untuk menghapuskan terus masalah tidak bermoral ini hanyalah melalui pendidikan
warga, iaitu membongkar terus akar kepada pohon masalah, agar tidak bertunas
semula pohon baharu.


POLIS WANITA ARAB SAUDI KINI DIBENAR PANTAU JEMAAH UMRAH

MAKKAH: Arab Saudi kini mula membenarkan pegawai polis wanitanya untuk membuat pemantauan bagi ibadah umrah ketika bulan Ramadan.

Berdasarkan gambar dikongsi Agensi Berita Saudi pada Isnin, pegawai polis wanita sudah mula ditugaskan mengawal jemaah umrah di Masjidil Haram, Makkah yang dikatakan Penulis dan Komentar Arab Saudi, Ali Shihabi sebagai “Perubahan luar biasa bagi masyarakat Arab Saudi.”

Melalui program Wawasan 2030 yang diperkenalkan Putera Mahkota Arab Saudi, Putera Mohammed Bin Raja Salman, kemajuan wanita Arab Saudi dalam pelbagai bidang pekerjaan antara perkara yang ditekankan dalam program berkenaan.

“Elemen keselamatan akan menjadi misi utama kami selain membantu mereka yang mengunjungi Masjidil Haram.

“Kami akan membantu menguruskan jemaah di setiap tingkat Masjidil Haram serta kawasan Kaabah,” kata salah seorang pegawai polis wanita kepada portal berita Al Arabiya.

Selain menjaga keselamatan, mereka juga akan memastikan jemaah mematuhi langkah penjagaan kesihatan COVID-19 seperti penjarakan sosial dan memakai pelitup muka.

Seorang lagi pegawai wanita yang mempunyai pelbagai kemahiran ketenteraan dan keselamatan meluahkan kegembiraannya bertugas di Masjidil Haram dengan berkata, “Hari ini saya menjaga tetamu Allah SWT.” — AlHijrah Online


1,000 KUOTA GURU TAKMIR DITAMBAH, GURU KAFA WANITA CUTI BERSALIN TERIMA ELAUN

KUALA NERUS: Kerajaan Persekutuan melalui Jabatan Kemajuan Islam Malaysia (JAKIM) telah menambah sebanyak 1,000 kuota perjawatan bagi guru takmir di seluruh negara pada tahun ini, melibatkan kenaikan jumlah peruntukan sebanyak RM10.8 juta setahun.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, pertambahan kuota tersebut juga menjadikan jumlah keseluruhan guru takmir pada tahun ini adalah seramai 5,000 orang.

“Dengan penambahan kuota tersebut ia menjadikan jumlah keseluruhan peruntukan sebanyak RM54 juta. Dalam masa terdekat, JAKIM akan melaksanakan pengagihan kuota guru takmir seramai 1,000 orang ini berdasarkan nisbah jumlah masjid dan surau di seluruh negara,” katanya selepas menyempurnakan Majlis Multaqa Murabbi Ummah Peringkat Negeri Terengganu, di Masjid Seberang Takir di sini hari ini.

Idris mengulas, keperluan pengajaran guru-guru takmir tersebut kini tidak terhad di masjid dan surau sahaja malah mereka akan turut mengajar di agensi-agensi lain seperti institusi penjara, institusi warga emas dan kebajikan di bawah Jabatan Kebajikan Masyarakat (JKM) dan Agensi Anti Dadah Kebangsaan (AADK).

Dalam perkembangan lain, beliau berkata secara keseluruhan, kerajaan Persekutuan telah menyalurkan peruntukan kewangan sebanyak RM65.58 juta kepada imam, bilal, guru takmir dan guru kelas Al-Quran dan Fardu Ain (KAFA) di Terengganu pada tahun ini.

Jumlah tersebut meliputi peruntukan elaun keseluruhan sebanyak RM45.08 juta dan bayaran bantuan khas tahun 2022 keseluruhan berjumlah RM1.64 juta kepada 3,276 guru KAFA di seluruh negeri.

“Ianya sebagai penghargaan kepada guru KAFA di Terengganu yang berperanan penting sebagai ‘murabbi ummah’ dalam mendidik kanak-kanak pada peringkat awal untuk memastikan generasi masa depan negara mempunyai asas agama yang kukuh,” katanya.

Dalam pada itu Idris berkata, sebagai menghargai jasa guru KAFA bermula Januari ini, guru KAFA wanita di seluruh negara yang bersalin layak diberikan cuti bersalin sebanyak 60 hari dengan dibayar elaun, berbanding dengan sebelum ini mereka tidak dibayar elaun sepanjang cuti bersalin. –AlHijrah Online


SUDAN MOHON LANJUTKAN TEMPOH DARURAT

KHARTOUM : Parlimen Sudan memohon untuk melanjutkan tempoh darurat untuk tiga bulan lagi.

Agensi berita Xinhua dalam laporannya berkata tempoh lanjutan itu berkuatkuasa Jumaat ini, kata Ketua Majlis Kedaulatan, Mohamed al-Faki Suleiman dalam satu kenyataan.

Februari lalu, Sudan diisytiharkan darurat selama setahun namun parlimen hanya memberi tempoh selama enam bulan sahaja dan pada Julai lalu, Majlis Peralihan Tentera (TMC) telah meluluskan darurat selama tiga bulan.

Sudan dikejutkan dengan protes sejak Disember lalu apabila penunjuk perasaan meluahkan perasaan tidak puas hati mereka yang menganggap Bashir gagal membaiki masalah ekonomi negara yang semakin kritikal.

Sudan yang mempunyai penduduk seramai 40 juta itu, kini bergelut utnuk pulih setelah kehilangan tiga perempat daripada hasil pengeluaran minyaknya sejak berpecah dengan Sudan Selatan pada 2011.

Sudan kini diperintah di bawah perjanjian perkongsian kuasa antara TMC dan Forces of Freedom and Change (FFC). — Agensi


MAHKAMAH TOLAK PERMOHONAN TANGGUH HUKUMAN, SITI BAINUN DIPENJARA HARI INI

KUALA LUMPUR: Pengasas Rumah Bonda Siti Bainun Ahd Razali terpaksa meringkuk di Penjara Kajang bermula hari ini untuk menjalani hukuman penjara 12 tahun selepas Mahkamah Sesyen di sini menolak permohonannya untuk menangguhkan pelaksanaan hukuman.

Hakim Izralizam Sanusi berkata tiada keadaan khas dan luar biasa bagi membolehkan mahkamah membenarkan penggantungan pelaksanaan hukuman.

“Tertuduh disabitkan bersalah di mahkamah ini dan tiada sebab untuk saya menangguhkan hukuman penjara yang dijatuhkan terhadapnya. Faktor bahawa tertuduh menjaga ibunya adalah perkara peribadi tertuduh.

“Dalam kes ini, saya berpendapat keadilan dapat disampaikan sebaik-baiknya melalui pelaksanaan hukuman dengan serta-merta dan oleh itu, permohonan tertuduh ditolak dan mahkamah memerintahkan tertuduh menjalani hukuman penjara dengan serta-merta,” katanya.

Terdahulu, beliau menjatuhkan hukuman penjara 12 tahun terhadap Siti Bainun selepas mendapati dia bersalah atas dua pertuduhan mengabai dan menganiaya seorang remaja perempuan sindrom Down yang dikenali sebagai Bella.

Siti Bainun, 31, yang memakai blaus berwarna kuning cair dan berseluar hitam dilihat tenang semasa mahkamah membuat keputusan itu.

Dalam permohonan itu, peguam Mohammad Farhan Maaruf berhujah Siti Bainun tidak pernah disabitkan dengan mana-mana kesalahan jenayah dan kesalahan yang dipertuduh ke atasnya di mahkamah ini merupakan yang pertama.

“Dia tidak pernah melanggar sebarang syarat jaminan selain tiada risiko untuk melarikan diri memandangkan pasportnya telah diserahkan kepada mahkamah sejak kes bermula.

“Anak guam saya juga dikenakan ikat jamin yang tinggi iaitu sebanyak RM17,000 dan dia sentiasa menghadiri prosiding berkenaan.

“Sekiranya penggantungan pelaksanaan hukuman ini tidak dibenarkan maka rayuan anak guam saya ke Mahkamah Tinggi akan menjadi sia-sia dan status quo tertuduh tidak dapat dikekalkan sama sekali memandangkan tertuduh perlu menjalani hukuman terlebih dahulu,” katanya sambil menambah Siti Bainun mempunyai masalah kesihatan iaitu asma dan penyakit hempedu.

Sementara itu, Timbalan Pendakwa Raya Zahida Zakaria berkata tiada keadaan khas dan istimewa yang membolehkan mahkamah membenarkan pemohonan itu.

“Tertuduh telah dibebaskan sementara dengan ikat jamin sejak awal pendakwaan dan hanya selepas mahkamah mensabitkan kesalahan, barulah dia dijatuhi hukuman penjara maka kami mohon penangguhan ditolak,” katanya.

Nor Azizah Mohamad, yang membantu Zahida, pula berkata alasan peguam bahawa tertuduh perlu menanggung ibu yang sakit tidak boleh dijadikan faktor khas kerana bukan individu itu yang dituduh di mahkamah sebaliknya Siti Bainun.

“Alasan peguam menyatakan tertuduh aktif dalam kerja amal namun dalam kes ini, terbukti dia berselindung di sebalik kerja amal sehingga dituduh serta disabitkan kesalahan.

“Peguam juga memberi alasan bahawa tertuduh menggunakan isu masalah kesihatan sedangkan kemudahan perubatan di penjara Malaysia tersedia setiap masa,” katanya.

Terdahulu, Izralizam menjatuhi hukuman penjara 10 tahun bagi kesalahan mengabai dan 12 tahun bagi kesalahan menganiaya namun Siti Bainun hanya perlu meringkuk dalam penjara selama 12 tahun selepas mahkamah memerintahkan kedua-dua hukuman berjalan serentak bermula hari ini.

Mahkamah turut memerintahkan tertuduh menandatangani bon berkelakuan baik selama lima tahun dengan seorang penjamin berserta cagaran RM5,000.

Siti Bainun juga diarah melaksanakan khidmat masyarakat selama 200 jam yang perlu disempurnakan dalam tempoh enam bulan selepas tamat hukuman penjara.

Dia didakwa mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya.

Selepas mahkamah mengumumkan keputusan itu, beberapa ahli keluarga Siti Bainun yang berada di galeri awam dilihat berpelukan dan menangis.

Sementara itu, kedengaran laungan Allahu Akbar oleh penyokong Bella yang hadir pada prosiding hari ini. — AlHijrah Online


ISRAEL TIDAK AKAN AKUR DENGAN GENCATAN SENJATA PBB – NETANYAHU

TEL AVIV: Perdana Menteri Israel Benjamin Netanyahu dengan angkuh menegaskan negaranya tidak akan tunduk dengan resolusi gencatan senjata di Gaza yang dipersetujui 120 negara menerusi Perhimpunan Agung Pertubuhan Bangsa-Bangsa Bersatu baru-baru ini.

Netanyahu berkata, ia kerana gencatan senjata itu akan menandakan mereka menyerah kalah kepada Hamas.

“Seperti Amerika Syarikat yang tidak bersetuju dengan gencatan senjata selepas serangan Pearl Harbour, atau selepas serangan pengganas pada 11 September, Israel juga tidak akan bersetuju dengan gencatan senjata dengan Hamas selepas serangan mengerikan pada 7 Oktober.

“Gesaan gencatan senjata itu menandakan Israel menyerah kalah kepada Hamas, menyerah kalah kepada keganasan dan menyerah kalah kepada kebiadaban. Ia tidak akan berlaku,” katanya.

Dalam persidangan PBB sebelum ini, 120 negara termasuk Malaysia menyokong gencatan senjata keamanan di Gaza manakala 14 membantah dan 45 berkecuali.

Sidang tergempar itu diadakan pada 26 Oktober sejurus selepas kebuntuan di dalam Majlis Keselamatan dan keadaan yang semakin teruk di dalam Gaza yang terkepung.

Resolusi itu antara lain menyeru kepada “gencatan senjata kemanusiaan dengan segera, berkekalan, dan berterusan”, serta “menuntut” agar semua pihak mematuhi undang-undang kemanusiaan antarabangsa dan untuk menyediakan bekalan dan perkhidmatan penting ke Gaza Strip yang “berterusan, mencukupi, dan tanpa halangan”. — AlHijrah Online


HAMPIR kesemua pengundi pelayar maya bersetuju pelajar latihan
praktikal dibayar elaun sewaktu menjalani latihan mereka. Rata-rata berpendapat
elaun harus diberikan, malah segelintir meminta ia diwajibkan memandangkan
pelajar yang menjalani latihan praktikal juga memerlukan kos perbelanjaan
seharian ke tempat kerja, sepertimana pekerja biasa.

Keputusan itu diperoleh hasil undian dalam talian Facebook TV AlHijrah
setakat jam 4.30 petang ini dengan soalan “Patutkah pelajar latihan praktikal
dibayar elaun?”

Seramai 2.1 ribu responden menyertai undian dengan 96 peratus bersetuju
pelajar praktikal diberi elaun, manakala hanya 4 peratus menyatakan pemberian
elaun tidak perlu.

Selain terlibat memberi undian, ia juga mendapat pelbagai reaksi
berdasarkan maklum balas ditinggalkan di ruangan komen.

Antara mereka yang bersetuju supaya elaun diberikan ialah Norzatul
Bardah, yang pernah menjalani latihan praktikal tanpa dibayar elaun.

Komennya, “Selaku bekas pelajar praktikal yang tidak diberikan elaun,
saya berharap sangat junior-junior yang
bakal menjalani latihan praktikal diberikan elaun agar mereka dapat rasa erti
gembira menerima wang hasil dari usaha sendiri. I mean hasil dari pekerjaan yang diimpikan selama ini.”

Senada dengan Norzatul, Sukashiny Sandran Lee meluahkan pengalamannya,
“Dulu masa 2004 saya buat praktikal dalam sektor kerajaan. Memang tak dibayar
elaun. Masa last day dapat goodies bag.
And my opinion sekarang perlu ada
elaun untuk pelajar latihan praktikal. Tak banyak sikit pun okay. At least dapat ringankan sedikit beban
dari segi financial.”

Terdapat juga komen yang menyelar responden yang mengundi “tidak perlu”
dan menyifatkan tindakan itu sangat tidak wajar, apatah lagi bagi responden
yang mempunyai anak.

Manakala terdapat komen yang menyatakan tindakan tidak memberi elaun
tidak wajar kerana banyak syarikat kini mula ambil kesempatan terhadap pelajar
praktikal untuk menjimatkan kos bayar gaji pekerja. Pelajar latihan praktikal
ini terpaksa membuat kerja luar bidang dan kerja lebih masa. Malah komen itu
menyarankan pelajar tersebut dibayar setara dengan gaji pekerja biasa.

AlHijrah Online juga sempat menemubual beberapa pelajar latihan
praktikal yang sedang bekerja di syarikat sekitar ibu kota untuk mendapat
pandangan mereka berkaitan isu ini.

Nurlina Azharul Abidin, pelajar UiTM Shah Alam yang sedang menjalani
latihan praktikal selama sepuluh bulan di sebuah syarikat penyiaran
berpendapat, bayaran elaun praktikal sangat perlu untuk menampung kos
perbelanjaan ditanggung pelajar yang menjalani latihan praktikal.

“Nasib baik saya dibayar elaun, buat intership di Kuala Lumpur guna banyak kos. Apatah lagi universiti
mewajibkan kami menjalani latihan selama sepuluh bulan. Bayangkan macamana saya
mahu survive di tengah kehidupan
Kuala Lumpur kalau tiada elaun.”

Beliau juga menyarankan agar pihak universitinya menyingkatkan tempoh
latihan praktikal kerana sepuluh bulan adalah tempoh yang lama, atau sekiranya
mahu diteruskan juga dengan tempoh tersebut, pihak universiti sepatutnya
menanggung sebahagian elaun kepada pelajar.

“Dengan itu pihak majikan tidak terlalu terbeban untuk membayar elaun
pelajar yang diambil, kerana latihan praktikal adalah syarat dari pihak
universiti, jadi perlu ada kerjasama dalam pembayaran elaun.

Jika tidak, majikan perlu menghadkan jumlah pengambilan pelajar
praktikal untuk menjimatkan kos pembayaran elaun,” katanya lagi sewaktu
ditemubual AlHijrah Online.

Lia Ramadiani dari Kolej Kemahiran Teknologi Mara (KKTM) Rembau juga
bersetuju pihak majikan memberi elaun kepada pelajar praktikal walaupun dalam
jumlah sedikit.

Beliau yang menjalani latihan praktikal selama empat bulan setengah di
sebuah syarikat swasta di Kuala Lumpur berpuas hati dengan elaun sebanyak RM
200 yang diterima, yang menurutnya sesuai dengan tugas yang diberikan, katanya.

Terdahulu, Menteri Belia dan Sukan, Syed Saddiq Syed Abdul Rahman
menerusi satu video di Twitter menyatakan hasratnya untuk mengemukakan cadangan
supaya penuntut institusi pengajian tinggi yang menjalani latihan praktikal
menerima elaun.

Ini berikutan terdapat ramai penuntut yang tidak menerima elaun
daripada tempat latihan industri. Justeru itu beliau bercadang mengusulkan
cadangan itu dalam sesi Kabinet khas bagi membincangkan isu berkaitan anak muda
termasuk pemberian elaun berkenaan.

Pelaksanaan elaun minimum untuk pelajar institusi pengajian tinggi
(IPT) yang menjalani latihan industri pernah ditimbulkan dalam Dewan Rakyat
pada 18 Mac lepas, di mana Timbalan Menteri Pendidikan Teo Nie Ching
mencadangan agar ia perlu diteliti dengan mendalam agar tidak membebankan
industri.

Ini kerana langkah itu boleh membebankan majikan khususnya perusahaan
kecil dan sederhana, sekali gus membataskan kemampuan mereka untuk mengambil
pelajar praktikal. Selain itu penetapan atau pemberian elaun kepada pelajar
praktikal adalah bergantung kepada peruntukan majikan masing-masing, katanya
menjawab soalan Datuk Seri Abdul Azeez Abdul Rahim (BN-Baling) yang ingin tahu
usaha kerajaan untuk menetapkan kadar elaun minimum bagi pelajar praktikal
sepanjang latihan di sektor swasta atau awam.


ISU 3R: POLIS BUKA KERTAS SIASATAN KE ATAS MENTERI BESAR KEDAH – KPN

KUALA LUMPUR: Polis Diraja Malaysia (PDRM) membuka kertas siasatan semalam terhadap Menteri Besar Kedah Datuk Seri Muhammad Sanusi Md Nor, berhubung kenyataannya yang didakwa menyentuh isu 3R (agama, kaum dan raja), dalam ceramah politiknya baru-baru ini.

Ketua Polis Negara Tan Sri Razarudin Husain berkata siasatan berkenaan kes itu, dijangka mengambil masa selama tujuh hari.

“Penyiasatan yang pantas kita lakukan. Sebenarnya tak boleh cepat tetapi kita akan buat siasatan yang mana kita ada pasukan petugas yang akan menyiasat kes berkaitan 3R ini, yang dianggotai seramai 21 pegawai.

“Dalam siasatan kita (berkaitan 3R), daripada 27 Mac (sehingga kini), kita telah buka kertas siasatan berjumlah 61 kes termasuk kes terbaharu melibatkan Menteri Besar Kedah,” katanya dalam sidang media khas Ketua Polis Negara di Bukit Aman, di sini, hari ini.

Beliau berkata siasatan berkaitan 3R berkenaan, dilakukan di bawah Kanun Keseksaan, Akta Hasutan, Akta Komunikasi dan Multimedia 1998.

“Saya boleh katakan, bahawa siasatan yang telah lengkap akan dihantar ke pihak AGC (Jabatan Peguam Negara), termasuk kertas siasatan melibatkan ahli politik, bekas ahli politik, NGO dan orang awam,” katanya.

Razarudin berkata selain Muhammad Sanusi, pihaknya turut menyiasat individu penting termasuk Presiden PAS Tan Sri Abdul Hadi Awang, Ahli Parlimen Bagan dan juga bekas Menteri Kewangan Lim Guang Eng serta bekas Perdana Menteri Tun Dr Mahathir Mohamad.

Beliau berkata sebahagian kertas siasatan telah diangkat ke Jabatan Peguam Negara, selaras dengan Perkara 145(3) iaitu Peguam Negara mempunyai kuasa, dan kuasa itu hendaklah dijalankan menurut budi bicara Peguam Negara, bagi membawa atau menjalankan atau memberhentikan apa-apa jua perbicaraan mengenai satu kesalahan.

Sementara itu, Razarudin memberi amaran bahawa PDRM tidak akan teragak-agak mengambil tindakan, terhadap sesiapa sahaja yang memainkan isu 3R, terutamanya ketika musim Pilihan Raya Negeri (PRN) yang akan datang.

“Isu 3R ini melibatkan bangsa, agama dan raja. Tetapi ada pihak yang bercakap terlampau seronok hingga tidak menghirau perasaan orang lain, sampai sanggup mengaibkan dan memfitnah. Ini sepatutnya tidak berlaku.

“Apa perkataan yang mengaibkan institusi diraja, ia mendatangkan kegusaran dan ketidakharmonian. Jadi lebih bagus jangan bangkitkan isu 3R ini, terutamanya dalam musim pilihan raya negeri,” katanya.

Baru-baru ini media melaporkan terdapat video tular yang memaparkan Sanusi ketika menyampaikan politik didakwa memperlekeh Sultan Selangor, Sultan Sharafuddin Idris Shah berhubung pelantikan Datuk Seri Amirudin Shari, sebagai Menteri Besar Selangor.– AlHijrah Online


JAWI SARAN QUNUT NAZILAH SELEPAS SOLAT JUMAAT DOA DIHINDARKAN COVID-19

KUALA LUMPUR: Jabatan Agama Islam Wilayah Persekutuan (JAWI) menyarankan semua masjid, surau Jumaat dan surau diri Jumaat sementara di seluruh Wilayah Persekutuan membaca Qunut Nazilah ketika solat fardhu Jumaat pada 9 Oktober 2020.

Pengarah JAWI, Mohd Ajib Ismail berkata amalan itu bagi memohon kepada Allah SWT agar penduduk Wilayah Persekutuan dan Malaysia dihindarkan dari wabak COVID-19.

“Qunut nazilah juga digalakkan dibuat ketika solat Subuh pada setiap hari di masjid dan surau,” katanya.

Semalam JAWI turun menyarankan semua masjid, surau Jumaat dan surau di seluruh Wilayah-Wilayah Persekutuan Kuala Lumpur, Putrajaya dan Labuan melaksanakan solat hajat selepas solat Maghrib selama tiga hari berturut-turut pada 7, 8, dan 9 Oktober 2020. — AlHijrah Online / Zaim Zamani


KONFLIK YAMAN: HOUTHI TEMBAK JATUH DRON SAUDI

SANA’A: Militia Houthi di Yaman mendakwa menembak jatuh dua dron milik tentera pakatan Saudi semalam, demikian laporan agensi Xinhua.

Menurut kenyataan jurucakap Houthi, Yahya Sarea, dron pertama ditembak jatuh di Razih di utara Saada dan dron kedua di Salef di Hodeidah, Yaman.

Tiada pengesahan dari Arab Saudi yang mengetuai pakatan tentera menentang kumpulan Houthi yang disokong Iran sejak empat tahun lalu.

Pakatan diketuai Arab Saudi bertindak campur tangan dalam perang saudara di Yaman sejak Mac 2015 selepas Houthi memaksa kerajaan sah Yaman dan presidennya, Abd-Rabbu Mansour Hadi hidup dalam buangan.

Pertubuhan Bangsa-Bangsa Bersatu (PBB) cuba menamatkan peperangan itu yang mengorbankan puluhan ribu nyawa dan mengheret Yaman ke dalam ambang kebuluran. — Terjemahan AlHijrah Online


MAYAT LELAKI GELANDANGAN DITEMUKAN DALAM LONGKANG DI BATU PAHAT

BATU PAHAT: Mayat seorang lelaki gelandangan ditemukan di dalam sebuah longkang di Jalan Sultanah, di sini, kira-kira pukul 5 petang, semalam.

Ketua Polis Daerah Batu Pahat ACP Ismail Dollah berkata usaha mengeluarkan mayat berkenaan dibantu pasukan bomba dan Jabatan Kerja Raya (JKR) Batu Pahat.

Beliau berkata hasil pemeriksaan fizikal ke atas tubuh mangsa mendapati tiada sebarang kecederaan yang berunsurkan jenayah dijumpai.

“Mangsa dipercayai telah terjatuh ke dalam longkang binaan batu konkrit itu dan lemas akibat pengaliran air.

“Berdasarkan maklumat orang awam, si mati merupakan seorang gelandangan yang sering kelihatan di kawasan tersebut. Polis sedang berusaha mengenal pasti identiti si mati,” katanya dalam satu kenyataan, hari ini.

Ismail berkata siasatan lanjut masih dijalankan dan kes diklasifikasi sebagai mati mengejut.

“Polis meminta orang awam yang kehilangan mana-mana individu atau mempunyai maklumat berkenaan si mati supaya tampil memberi keterangan bagi membantu siasatan serta menghubungi Pusat Kawalan Daerah Batu Pahat di talian 07-436 300,” katanya.–AlHijrah Online


MEKANIK MAUT DIHEMPAP KERETA

BAYAN LEPAS: Seorang mekanik maut selepas dihempap kereta dalam kejadian di sebuah bengkel di Jalan Bayan Lepas, Kampung Bukit, di sini, malam tadi.

Mangsa, Muaz Mat Isa,31, dilapor tersepit di bawah kenderaan jenis Proton Exora dan disahkan meninggal dunia oleh pasukan perubatan yang tiba di lokasi.

Ketika insiden mangsa dilaporkan bersendirian dan kejadian disedari rakannya yang datang mencarinya di bengkel terbabit.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Pulau Pinang berkata, pihaknya menerima panggilan kecemasan pada jam 11.54 malam.

“Ketika tiba di lokasi, didapati mangsa dipercayai dihempap kereta yang terjatuh ketika sedang melakukan kerja pembaikan.

“Anggota bomba menggunakan peralatan khas bagi mengeluarkan mangsa,” katanya.

Usaha mengeluarkan mangsa yang tersepit dilapor berjaya dilakukan dalam tempoh kurang lima minit.

“Mangsa dibawa ke Hospital Pulau Pinang (HPP) dan operasi tamat pada jam 1.05 pagi,” katanya. –AlHijrah Online


OIC KECAM RANCANGAN NETANYAHU ANNEX LEMBAH JORDAN

JEDDAH: Sidang tergempar Pertubuhan Kerjasama Islam (OIC)
peringkat menteri luar bermula hari ini dengan agenda utama mengecam kenyataan
Perdana Menteri Israel, Benjamin Netanyahu mengenai peluasan wilayah rejim zionis
di Tebing Barat, termasuk di Lembah Jordan.

Menteri Luar Palestin, Riad al-Maliki dalam ucapannya di
persidangan itu berkata, “Kenyataan Netanyahu akan menghalang usaha keamanan
dan mengancam kestabilan dunia dan wilayah serantau”.

Setiausaha Agung OIC, Yousef Al-Othaimeen pula menegaskan “mekanisme
khusus harus dikenakan ke atas Israel supaya ia bertanggungjawab di atas keganasan
dilakukannya ke atas warga Palestin”.

Menteri Luar Arab Saudi, Ibrahim Abdulaziz Al-Assaf pula
menyifatkan rancangan Israe itu sebagai “tidak sah”.

Sekalipun negara Arab berdepan pelbagai cabaran, Al-Assaf berkata, isu Palestin tetap menjadi perjuangan tumpuan bersama.

Selasa lalu, Netanyahu berjanji akan membuat tindakan annex ke
atas Lembah Jordan dan utara Laut Mati yang dijajah secara haram oleh rejim
zionis sekiranya beliau diberikan mandat pada pilihan raya Israel 17 September
ini.

Kenyataan Netanyahu yang gagal membentuk kerajaan selepas
pilihan raya Israel pada April lalu sehingga terpaksa mengadakan semula pilihan
raya minggu ini, menimbulkan kecaman masyarakat antarabangsa, khususnya negara Islam.
– Anadolu Agency/AlHijrah Online


13 JEMAAH SOLAT JUMAAT DIKOMPAUN LANGGAR SOP

ALOR SETAR: Seramai 13 individu yang menunaikan solat Jumaat di sebuah masjid di Kuala Kedah dikompaun keseluruhan berjumlah RM19,500 akibat melanggar prosedur operasi standard (SOP) Perintah Kawalan Pergerakan (PKP).

Ketua Polis Daerah Kota Setar, ACP Ahmad Shukri Mat Akhir berkata, bertindak atas maklumat awam, tiga pasukan pemantauan Op COVID-19 bersama satu pasukan daripada Kementerian Dalam Negeri telah ke lokasi berkenaan kira-kira 2 petang tadi dan mendapati 34 individu termasuk kanak-kanak berada di dalam masjid itu.

“Kita biarkan mereka selesai solat dahulu sebelum mengambil tindakan. Mereka menjaga jarak dan memakai pelitup muka semasa solat tetapi melanggar SOP berkaitan jumlah jemaah,” katanya.

Memetik laporan BERNAMA, berdasarkan arahan pelaksanaan aktiviti keagamaan dalam tempoh PKP Jabatan Hal Ehwal Agama Islam Negeri Kedah, hanya 13 individu terdiri daripada pegawai dan jawatankuasa kariah dibenarkan menunaikan solat Jumaat di masjid dan surau di negeri itu.

Menurutnya daripada 34 jemaah itu, polis mengeluarkan kompaun terhadap 13 individu berusia antara 18 hingga 82 tahun sebanyak RM1,500 setiap seorang.

Beliau berkata pihak masjid turut dikenakan kompaun berjumlah RM10,000 kerana gagal memastikan pematuhan SOP.

Menurut Ahmad Shukri, beberapa lagi jemaah yang terdiri daripada Orang Kurang Upaya, warga emas dan kanak-kanak tidak dikenakan kompaun kerana mempunyai alasan munasabah.

Dalam pada itu, beliau berkata masih ada masyarakat yang memberi alasan atau bersikap pura-pura tidak tahu mengenai SOP walaupun situasi pandemik COVID-19 sudah berlarutan agak lama di negara ini.—AlHijrah Online / BERNAMA


‘ADIK SAYANG MAMA,’ KATA-KATA TERAKHIR JURUTERBANG KEPADA IBU

KLANG: “Adik sayang mama,” itulah kata-kata terakhir yang dilafazkan oleh juruterbang pesawat jenis Beechcraft 390 (Premier 1) Shahrul Kamal Roslan dalam perbualan bersama ibunya dua bulan lalu sebelum terlibat dalam nahas di Lebuhraya Guthrie berhampiran Bandar Elmina Shah Alam, petang semalam.

Mahanum Ismail, 67, berkata sehingga kini, ayat yang diungkap oleh anak bongsu daripada dua beradik itu masih terngiang-ngiang ketika Shahrul Kamal menghubunginya semasa dimasukkan ke Hospital Angkatan Tentera Tuanku Mizan di Kuala Lumpur pada 24 Julai lepas.

“Dia anak yang sangat manja dan kali terakhir saya bercakap dengannya adalah semasa saya di hospital, sehari sebelum saya menjalani pembedahan… sebelum meletakkan telefon, dia memberitahu saya adik sayang mama,” katanya dalam keadaan sebak ketika ditemui di luar Jabatan Forensik Hospital Tengku Ampuan Rahimah (HTAR) di sini.

Warga emas itu yang kelihatan lemah kerana baru selesai menjalani pembedahan usus dan hempedu terpaksa beberapa kali berhenti bercakap dek terlalu sedih dengan nahas yang menimpa anaknya.

Beliau juga memaklumkan akan berbincang dengan ahli keluarga bagi pengurusan pengebumian sama ada jenazah anaknya itu disemadikan berhampiran kediaman keluarga mereka di Taman Melawati, Kuala Lumpur atau di tanah perkuburan Bukit Jelutong, Shah Alam yang berdekatan dengan rumah Shahrul Kamal.

Beliau meninggalkan seorang balu dan empat anak lelaki berusia lingkungan 3 hingga 12 tahun.

Shamsul Azizan Md Nasir, 62, pula berkata kehadiran beliau di pekarangan Jabatan Forensik HTAR adalah bagi mendapatkan kepastian sama ada penumpang bernama Khairil Azwan Jamaluddin adalah adik iparnya.

Beliau berkata adik iparnya adalah juruterbang peribadi Ahli Dewan Undangan Negeri Pelangai Datuk Seri Johari Harun.

“Saya hanya inginkan kepastian sama ada beliau berada dalam pesawat atau tidak… Saya dah cuba hubungi adik saya tapi tak dapat,” katanya kepada pemberita.

Terdahulu, Ketua Polis Selangor Datuk Hussein Omar Khan mengesahkan 10 lelaki terkorban dalam nahas membabitkan pesawat jenis Beechcraft Model 390 (Premier 1) yang terhempas di Lebuhraya Guthrie berdekatan Bandar Elmina dekat sini petang tadi.

Beliau berkata lapan daripada mereka adalah terdiri daripada enam penumpang dan dua kru pesawat ringan itu manakala dua lagi orang awam iaitu penunggang motosikal dan pemandu kereta yang lalu di tempat kejadian.–AlHijrah Online


ANWAR BERI SUMBANGAN KEPADA ANAK SULUNG MANGSA KEMALANGAN MAUT ENAM BERANAK

KUALA LUMPUR: Perdana Menteri Datuk Seri Anwar Ibrahim menyampaikan sumbangan kepada remaja lelaki yang kehilangan ibu bapa dan empat adik-beradiknya akibat kemalangan di Kilometer 5, Jalan Segamat-Kuantan, Jumaat lepas.

Menerusi perkongsian di Facebooknya, Anwar berkata sumbangan kepada Abdul Rahman Amir Ruddin, 19, diserahkan oleh Setiausaha Politik beliau Ahmad Farhan Fauzi semalam, bagi meredakan ujian dan beban yang dihadapi remaja itu.

“Saya mohon teman-teman untuk turut bantu dan mendoakan buat Rahman agar kekal kuat semangat dan tabah menghadapi ujianNya.

“Semoga ahli keluarganya dikurniakan keampunan dan diberi tempat yang istimewa di sisiNya,” menurut catatan itu.

Kemalangan pada 1 Sept lepas di Kilometer 5, Jalan Segamat-Kuantan, telah mengorbankan bapa dan ibu Abdul Rahman iaitu Amir Ruddin Ismail, 46, dan Norahimah Noor Muhammad, 43.

Turut maut empat lagi adik-beradiknya, Fatimatulzahrah, 17, Seri Khadijah Aqilah, 13, Rufaidatul Asyariyah, 10, dan Muhammad Assyakrawi, 5, setelah kereta Perodua Alza yang mereka naiki bertembung dengan sebuah lori.

Seorang lagi adiknya, Abdullah Amir Ruddin ketika ini masih dirawat di Unit Rawatan Rapi (ICU) Hospital Segamat, Johor.–AlHijrah Online


PEMANDU DISYAKI MABUK KURANG AJAR!

Seorang pemandu yang disyaki mabuk bertindak kurang ajar dengan mengheret motosikal mangsa yang dilanggarnya sejauh tiga kilometer dalam insiden di ibu negara awal pagi tadi.

Pemandu terbabit yang menyebabkan kematian mangsa turut menunjukkan “thumbs up” ketika disuruh memberhentikan kenderaan oleh orang awam. Ikuti laporan Berita AlHijrah 1 Jun 2020. — AlHijrah Online